text:
Contesta riba Pregunta - Aruba Bank Online® y Aruba Bank App®
Top 4 preguntanan:1. Unda mi por haya e opcion pa haci un Bill Payment ? Con mi por crea un Bill Payment nobo?
Pa crea un bill payment den Aruba Bank Online® bo mester crea un 'Local Transfer'. Sigui e siguiente stapnan:
- Klik ariba e opcion ‘Transfers’ den e Menu
- Klik ‘Submit Local Transfer’
- Selecta e nominacion (currency) y jena e suma desea
- Selecta bo cuenta for di cual ta desea di haci e transaccion
- Klik ariba e icono di 'address book' y scohe e Bill Payee, of jena e informacion aki manualmente: 'Beneficiary Name', 'Account Number' y selecta e 'Beneficiary Bank'
- Jena e referencia di e pago/ recibo (mayoria di compania a comparti nan 'formato di con nan ta desea pa cliente jena informacion di pago)
- Klik ‘Send’ of ‘Send and New’
- Aproba un transaccion for di e pagina di ‘Approve Transfers Request’ usando e Soft Token (Aruba Bank App), of e Hard Token (aparatico)
Video reference:
- Con pa inicia un pago usando e Address Book: Submit a local transfer: Click here
- Crea un 'Recurring Transfer' (referiendo na e opcion di 'Address Book' pa selecta e compania): Click here
Sigui e stapnan aki pa crea un 'New Transfer' for di un 'Previous Transfer' (anteriormente jama Template). Pa re-usa of pa create un 'New Transfer' for un un transaccion previo (Submitted Transfer), sigui e siguiente stapnan:
- Klik ariba e opcion ‘Transfers’ den e Menu
- Klik ariba ‘Submitted Transfers’
- Klik ariba e icono full na man drechi di e 'Transfer Previo (Previous Tranfer) cu bo ta desea di re-usa y klik aruba ‘Use to recreate’
- Haci cambionan necesario na e transferencia aki
- Klik ‘Send’ of ‘Send and new’
- Corda, semper despues di "Send", mester corda cu tin un stap adicional pa aproba un of mas transaccion, por haci esaki den ‘Approve Transfer Request’.
Video reference:
- Re-crea for di un 'Transfer Previo (recreate from a previous transfer) - Overview of Transfer: Click here
3. Con mi por download un CSV of un Excel file di mi transaccionnan?
Pa download un CSV of file Excel, sigui e siguiente stapnan:
- Klik ariba ‘Transfers’ den e Menu
- Klik ariba ‘Search Transactions'
- Usa e opcion di Search/ pa haya/ match e transaccion cu bo ta desea di wak den e file cu bo ta bai download
- Klik ‘Download’ pa download e file segun e criteria di bo escohencia
- Scohe e formato cu bo ta desea di download (Microsoft Excel or CSV)
- Klik ariba ‘Download Selection’ pa download e file.
4. Kico ta sosode ora mi cuenta Personal y di Negoshi wordo combina (merged)?
Na momento cu bo haci un peticion pa combina (merge) bo cuentanan, bo persona ta accepta pa combina bo cuentanan Personal y di Negoshi bou di un solo profile di Aruba Bank Online y Aruba Bank App. Unabes cu e cuentanan wordo combina, bo Username Personal lo ta bo unico Username. E Username cu bo tabata usa anteriormente pa bo cuenta di Negoshi lo wordo descontinua. Bo por usa ambos e Soft Token (ariba e Aruba Bank App) of e Hard Token (aparatico), pa login na bo cuentanan. Peticion pa combina cuentanan Perosnal y di Negoshi, ta keda escohencia/ descrecion di e cliente.
1. Kico ta pasa cu mi cuenta bieu di Aruba Bank Online® of di ABO Business ora mi ricibi un email cu mi ta activa pa tin acceso na e Aruba Bank Online® nobo?
Aruba Bank Online®
Unavez bo ricibi e notificacion di info@arubabank.com cu awor bo tin acceso na e Aruba Bank Online® nobo, bo mester sigui e instruccionnan den bo email pa activa y ingresa e portal nobo. Unavez bo a ricibi e email aki cu bo cuenta a ser activa pa haya acceso na e Aruba Bank Online® nobo, bo acceso na e Aruba Bank Online® bieu lo wordo desactiva.
2. Kico lo pasa cu historia di mi transaccionnan?
Bo historia completo lo ta disponibel den e Aruba Bank Online® nobo.
3. Kico mi mester pa login na Aruba Bank Online®?
Bo lo mester un Username y un login code. Bo por uza e opcion di e Soft Token di e Aruba Bank App® of un Aruba Bank Hard Token (e aparato chikito manera un calculator) pa genera e login code.
Nota: bo por sigui e pasonan aki pa login unavez bo a ricibi e email di notificacion di Aruba Bank cu bo cuenta ta activa pa e Aruba Bank Online® nobo.
4. Mi ta riba e link/page nobo di Aruba Bank Online® y mi mester hinca mi Username? Ki informacion exactamente mi mester yena aki?
Tin solamente un field di Username den e Aruba Bank Online® nobo. Si bo ta un Main-user, bo mester yena bo User ID (6-"digit") (mescos cu den e ABO Business anterior).
Si bo ta un Sub-user bo no mester hinca e Sub User ID den e sistema nobo. Bo mester hinca solamente bo Sub user ID den e Username field aki y continua cu e proceso di login
5. Mi por uza ainda e mesun "digit" di Aruba Bank Hard Token?
Si, cada paso riba bo Aruba Bank Hard Token ta keda mescos.
6. Mi no ta corda mi Username. Unda mi por haya mi Username?
Si bo a lubida bo username, por fabor yama nos Contact Center na (+297) 527 7777, of manda un email na info@arubabank.com. Un di nos representantenan di Contact Center lo aprecia pa yuda bo.
7. Mi nunca a pidi pa Aruba Bank Online® ainda. Con mi ta pidi esaki?
Pa por tin acceso na servicionan di Aruba Bank Online® bo mester aplica pa Online Banking. Click aki pa aplica pa Aruba Bank Online®.
8. Con mi por login y aproba transferencia den Aruba Bank Online® si mi no tin e Aruba Bank Hard Token mas?
Si bo no tin un Aruba Bank Hard of Soft Token, of si bo a lubida bo username, por fabor yama nos Contact Center na (+297) 527 7777, of manda un email na info@arubabank.com. Un di nos representantenan lo ta contento di por yuda bo mandando bo e Activation Link na bo email, cu lo permiti bo pa activa bo Aruba Bank App® pa por uza e Aruba Bank Soft Token pa login na Aruba Bank Online®.
9. Si bo ta desea di pidi un reemplazo pa bo Aruba Bank Hard Token:
- Bay na onlinebank.arubabank.com
- Click riba “Login Tool Request for Aruba Bank Online® users”
- Yena tur e informacion rekeri y entrega bo peticion
Nota: Por aplica un charge fee basa riba e motibo di bo peticion pa un token nobo di Aruba Bank. Un representante di Aruba Bank lo contact bo despues di a evalua bo peticion.
10. Con mi por uza e opcion di e Aruba Bank Soft Token di e Aruba Bank App® den Aruba Bank Online®?
E opcion di Aruba Bank Soft Token di e Aruba Bank App® ta un alternativa pa e Aruba Bank Hard Token. E Soft Token po ser uza pa genera un "digit" di un solo biaha pa sea login, confirma un peticion di servicio o pa aproba un transferencia den Aruba Bank Online®.
- Habri bo Aruba Bank App® riba bo telefon mobil
- Selecta “Token” den e Menu (abao riba bo screen)
- Selecta sea “Login Code” pa login, “Confirmation code” pa confirma un peticion di servicio, of “Transfer approval code” pa aproba un transferencia.
- Pone bo PIN Code personal di 5 "digit" pa genera e "digit" di un solo biaha
- Pone e "digit" genera den e field rekeri riba Aruba Bank Online®
Detayes di Cuenta1. Mi por revisa solamente algun di mi cuentanan riba Aruba Bank Online®. Con mi por revisa tur mi cuentanan of sconde cierto di mi cuentanan?
Den Aruba Bank Online® bo por mira solamente bo cuentanan personal, cuenta conhunto y cuentanan di negoshi.
Pa verifica si tur bo cuentanan ta visibel of pa sconde algun di nan:
- Click riba e icon di ‘Settings’ ariba na man drechi di e Home page
- Ahusta e icon di On/Off pa sconde o trece back un cuenta specifico scondi
- Click riba ‘Save’ pa save bo cambionan
Nota: Si bo tin mas cu un portfolio (o un combinacion di cuenta personal y conhunto, of negoshi), corda pa switch entre bo portfolionan dor di click riba bo nomber na e parti ariba na man drechi di bo screen.
2. Den Aruba Bank Online® mi no por mira tur mi cuentanan cu tabata visibel den Aruba Bank Online® bieu. Kico por ta e causa?
Si bo no por mira tur bo cuentanan na Aruba Bank Online®, por fabor yama nos Contact Center na (+297) 527 7777, of manda un email na info@arubabank.com. Un di nos representantenan di Contact Center lo ta contento di asisti bo.
3. Con mi por cambia (personalisa) e nomber di mi cuentanan?
- Click riba icon di Settings ariba na man drechi di e Home page
- Edit e nomber di e cuenta a traves di click riba nomber di e cuenta y type e nomber desea
- Click riba “Save” pa save bo cambionan
Transferencia1. Mi no a ricibi un email despues di a manda un transferencia. Con mi por sa si e transferencia tabata exitoso?
Bo lo ricibi un notificacion via email ora un transferencia a wordo rechasa. Por fabor sigura bo mes cu bo email adres registra serca nos ta corecto, a traves di click riba “Services” y “Personal Details”.
Pa revisa bo transferencianan manda:
- Click riba tab di “Transfers” di e opcionnan di e Menu
- Click riba “Submitted Transfers”
- Click riba e icon di plus pa mira mas detaye relaciona cu e transferencia
Nota: Cierto transferencia no ta keda procesa inmediatamente, pero ta ser revisa pa banco promer cu post nan.
2. Unda mi por mira mi transferencianan rechasa?
Pa mira bo transferencianan rechasa:
- Click riba e tab di “Transfers” di e opcionnan di e Menu
- Click riba “Rejected Transfers”
Nota: Un transferencia por keda rechasa pa diferente motibo, manera un number di cuenta incorecto, un cuenta cera of blokia, etc. Si bo a ricibi un notificacion via email cu a rechasa un transferencia, por fabor wak e detayenan di e transferencia rechasa y crea un transferencia nobo. Sea sigur cu e informacion ta corecto.
3. Con mi por download un recibo (prueba di pago)?
- Click riba “Transfers” den e opcionnan di e Menu
- Click riba “Submitted Transfers”
- Click riba e icono cora pa mira mas detaye relaciona cu e transferencia
- Click riba “Print to PDF” pa download, save, of print e recibo (PDF)
Bo por haci esaki tambe riba e Transaction History screen (portal of mobile app)
- Click riba un Transaccion individual
- Riba e pop-up screen, click riba Share
- Esaki lo crea un PDF export di e transaccion specifico ey, cu bo por share via WhatsApp, email of otro
4. Con leu bayendo back mi por mira mi historia di transferencia y transaccion?
Bo por mira bo transferencianan cu a wordo procesa via ABO, Aruba Bank Online® of Aruba Bank App® desde inicio di bo historia cu Aruba Bank (desde cu bo a cuminsa uza ABO, Aruba Bank Online®, of Aruba Bank App®).
5. Con mi por crea un pago di cuenta?
Pa crea un pago di cuenta na Aruba Bank Online® bo mester haci un Local Transfer y selecta e compania di e Address book.
- Bay na ‘Transfers’ di e opcionnan di e Menu
- Selecta ‘Local Transfer’ di e menu di scoge ‘Transfer’
- Selecta e moneda y yena e suma
- Selecta bo cuenta for di cual bo kier haci e transferencia
- Click riba e icon di e address book y selecta e beneficiario di pago, o manualmente yena Nomber di Beneficiario, Number di Cuenta y selecta e Banco di Beneficiario.
- Yena e referencia di e invoice (template ta disponibel pa mayoria di compania local)
- Click “Send” of “Send and New” pa manda e transferencia
- Aproba e transferencia desde e page di “Approve Transfers Request” cu sea bo Soft Token via e Aruba Bank App® of e Aruba Bank Hard Token.
6. Con mi por crea un transferencia ripititivo (recurring transfers/ standing order)?
Transferencia ripititivo ta aplicabel tanto transferencia local como internacional.
Pa crea un transferencia ripititivo:
- Click riba e icono cora (di menu) na man drechi di e cuenta pa cual bo ta desea di traha un transferencia ripititivo
- Scoge bo opcion di transferencia preferi: Local of Internacional
- Yena e detayenan di transferencia
- ‘Check’ e box abao na e pagina
- Selecta e condicionnan di bo transferencia ripititivo (p.e. frecuencia, cantidad di biaha)
- Click “Send” of “Send and New” pa manda e transferencia
- Aproba e transferencia desde e pagina di “Approve Transfers Requests” cu, sea bo Aruba Bank Soft Token (App) of Aruba Bank Hard Token
7. Unda mi por mira mi transferencianan programa, incluyendo mi transferencianan ripititivo (recurring transfers/ standing order)?
- Click riba e tab di “Transfers” den e Menu
- Click riba “Scheduled Transfers”
Lo aparece un lista di tur e transferencianan ripititivo y tambe transferencia programa pa futuro fechanan. Aki bo tin e opcion di edit o delete un transferencia programa si bo ta desea.
8. Mi a ricibi un mensahe cu mi a alcansa e limite diario. Mi por procesa mas transferencia o mi por aumenta mi limite diario?
E mensahe ta relaciona cu e limite ‘default’ diario di AWG 25.000, - . Esaki ta e suma total cu bo por transferi cada dia pa otro cuenta. E limite ta pa Aruba Bank Online® y Aruba Bank App® combina. Si bo ta desea di cambia bo limite di transferencia diario, bo persona tin opcion pa cambia esaki den "Transfers - Transfer Limit" por fabor yama nos Contact Center na (+297) 527 7777. Un di nos representantenan di Contact Center lo ta contento di asisti bo.
9. Con mi por crea un transferencia nobo uzando un transferencia anterior?
Pa re-uza o crea transferencia nobo di un transferencia anterior (manda):
- Click riba e tab di “Transfers” den e Menu
- Click riba “Submitted Transfers”
- Click riba e icono cora (di menu) na man drechi di e transferencia anterior cu bo ta desea di re-uza y click riba ‘Use to recreate’
- Edit e transferencia si ta necesario
- Click “Send” of “Send and new” pa manda e transferencia
- No lubida cu semper ainda bo mester aproba e peticion di transferencia den ‘Approve Transfer Request’.
10. Mi por crea Bulk Payments pa cuenta den exterior?
Si, bo por uza e opcion di Bulk Payments pa manda pago pa beneficiario internacional.
Servicionan1. Mi a block un di mi cuentanan. Con mi por ‘unblock’ e ?
Pa unblock e cuenta, por fabor yama nos Contact Center na (+297) 527 7777, of manda un email na info@arubabank.com. Un di nos representantenan di Contact Center lo ta contento di por yuda bo.
2. Con mi por edit mi informacion personal, manera email, adres, etc.?
Pa edit bo informacion personal:
- Click riba ‘Services’ den e Menu
- Click riba ‘Personal Details’
- Aki bo por update / edit bo informacion
- Click ‘Continue’ pa save bo cambionan
Nota: Un representante di Aruba Bank lo tuma contacto cu bo den caso cu mester mas detaye.
3. Con mi por edit mi Username?
Bo no por cambia bo username. Pa pregunta, por fabor yama nos Contact Center na (+297) 527 7777, of manda un email na info@arubabank.com. Un di nos representantenan di Contact Center lo ta contento di asisti bo.
Aruba Bank App®1. Mi kier registra pa e Aruba Bank App®, con / unda mi por pidi esaki?
Login na e Aruba Bank Online® nobo.
- Click riba ‘Services’ den e Menu
- Click riba ‘Request Aruba Bank App’
Pronto lo bo ricibi un email di nos cubo ‘Activation Link’
2. Mi por download e Aruba Bank App® riba mi iPad?
E contesta ta si. Aunke cu e Aruba Bank App® no tabata diseña pa e tamaño di screen di tablet, e Aruba Bank App® ta disponibel pa download den e iOS of Android App store, uzando bo iPad of Tablet.
3. Ki version di iOS y Android ta rekeri pa download e Aruba Bank App®?
E Aruba Bank App® ta compatibel cu aparato cu ta core riba version iOS 11.0 o mas halto y Android version 5.0 o mas halto.
4. Den e Aruba Bank App®, mi no por mira tur mi cuentanan cu ta visibel den Aruba Bank Online®. Kico por ta e causa?
E Aruba Bank App® ta permiti bo mira tur bo cuentanan activo. Cuenta cu ta cera no ta visibel den e Aruba Bank App®. Nota: Cierto cuenta, manera un cuenta di Time Deposit, ta restringi, pero lo ta visibel ainda den bo Aruba Bank App®
5. E Aruba Bank App® ta load poco poco, mi no por login, of e ta keda puntra mi pa pone mi PIN code di 5 "digit". Kico por ta e causa?
E causa aki por ta relaciona cu bo conexion di Internet. Por fabor sea sigur cu bo mobile data ta poni on of ta conecta cu Wi-Fi.
6. Con mi por cambia mi PIN code di 5 "digit" (number) di mi Aruba Bank App®? Pa cambia bo PIN Code di 5 "digit", bo lo mester "Disconnect Device" den "More Settings". Despues tin opcion pa 'Re-install" e App, registra bo aparato mobil atrobe cu 'Username' y 'Activation Link' (den bo email), y selecta un PIN Code nobo di 5 "digit".
7. Mi a hinca mi PIN Code di 5 "digit" (number) 3x incorectamente den e Aruba Bank App® y a blokia mi acceso. Kico mi mester haci? Den e caso aki, bo Aruba Bank App User lo wordo blokia. Pa 'unblock' e Uesr, bo mester registra bo aparato mobil atrobe, usando bo 'Username' y 'Activation Link' (den bo email), y selecta un PIN Code di 5 "digit" nobo.
8. Kico ta un ‘Activation Link’?
E ‘Activation Link’ ta un link sigur y unico cu ta autentica bo como un cliente di Aruba Bank y usuario di e Aruba Bank App®. E ‘Activation Link’ ta unico pa cada persona y mester keda altamente confidencial. Den e proceso di registracion di e Aruba Bank App®, bo lo mester click riba e ‘Activation Link’ den bo email, pa completa e proceso di registracion di bo Aruba Bank App®.
Bo por uza e ‘Activation Link’ un cantidad di biaha sin limite (p.e. pa activa bo aparato Mobil, y pa activa bo iPad). Por fabor tene e ’Activation Link’ na un lugar sigur y nunca skirbi bo username riba e ‘Activation Link’, ni tene nan warda na e mesun lugar.
9. Unda mi por haya mi ‘Activation Link’?
Pa haya bo ‘Activation Link’:
- Login na Aruba Bank Online®
- Click riba e icon di “Personal Archive” na e parti ariba banda drechi di e Home Page
- Click riba “Private Documents”
- Click riba e documento di “Soft Token Activation” pa download y habri e PDF file
Nota: Pa usuario nobo di Aruba Bank Online® cu no tin e Aruba Bank App® of Aruba Bank Hard Token, por fabor yama nos Contact Center na (+297) 527 7777, of manda un email na info@arubabank.com. Un di nos representantenan di Contact Center lo ta contento pa yuda bo.
E validez di e ‘Activation Link’ ta 2 luna. Si acaso bo persona mester re-usa e ‘Activation Link’ pa instala bo Aruba Bank App®, por ehempel ariba un aparato mobil nobo, y mas cu 2 luna a pasa desde cu bo persona a ricibi e ‘Activation Link’ inicialmente for di Aruba Bank®, por fabor yama nos Contact Center na (+297) 527 7777, of manda un email na info@arubabank.com. Un di nos representantenan di Contact Center lo ta contento pa yuda bo.


c: text/html

text:
Willemstad 10 di yanüari 2023 – Via di Kenley Jansen Foudation, Kenley i su kasa Gianni, vise presidente di e fundashon a hasi donashon di “Kenley’s locker” na e departamentu di mucha na Curaçao Medical Center (CMC).
“Kenley’s locker” ta parti di e programa di duna bèk na komunidat di fundashon Kenley Jansen. E lòkernan di marka Jansen ta konsistí di Ipad, Nintendo swith ku wega i lo por sirbi pa entretenimentu i distraishon pa muchanan ku ta hospitalisá na CMC.
Kenley i Gianni Jansen mes tambe tin yu. Na momento ku e yu mayó a keda hospitalisá na Merka pa un periodo kòrtiku, esei ta e momento ku e pareha a konstatá e skarsedat di kos di hunga i entretenimentu ku e muchanan tin den hòspital. Esaki tabata e momento ku e idea pa Kenley’s Locker a bini na mente pa krea e lokèrnan. E importansia di por tin sufisiente kos di hunga i entretenimentu pa muchanan no a bai pèrdí serka Gianni.
CMC ta sinti hopi bendishoná di por a risibí e regalo aki, pa asina ku e muchanan por keda den interakshon durante nan proseso di rekuperashon i distraí nan mente for di tur loke nan ta pasando dor di dje.

robotstxt: allowed

filter: keep


text:
ORANJESTAD – Departamento di Asunto Social (DAS) kier informa na cobradonan di bijstand cu durante EXPOLABOR, dunadonan di trabao, agencianan di empleo, instancianan cu ta ofrece curso y entrenamento lo ta presente. Alabes lo tin oportunidad pa participa na diferente tayernan y/of lecturanan. Pa mas informacion, bishita e pagina di Facebook: EXPO LABOR ARUBA.
Alabes kier a recorda esunnan cu ta cobra bijstand cu a base di articulo 13 di Landsbesluit bijstandsverlening (LBBV), presencia di esunnan concerni na e EXPO LABOR 2017 ta obligatorio. Pa personanan cu limitacion cu ta ricibi un bijstand (gehandicapten uitkering) esaki no ta obligatorio.


text:
Diabierna 30 juni 2023
Werkgroep di unit C&T, richting di werktuigbouw, a sinta cu diferente compania pa papia di e futuro laboral di e area aki. Docentenan a presenta diferente informacion y tambe a delibera riba diferente punto pa por evalua hunto ki ta rumbo Werktuigbouw lo mester sigui. Den futuro lo bay bini mas ‘klankbord sessie’ pa asina intercambia e vision y opinion di cada compania. Esaki ta pa asina Colegio EPI por engrandece oportunidad pa trabao pa nos studiantenan.
Masha danki na cada un representante cu a tuma nan tempo pa bini y aporta na e futuro di nos studiantenan. Nos ta conta cu mas compania lo forma parti di e momento fructifero aki. Un danki tambe ta bay na e docentenan di e werkgroep cu a sa di duna un bon presentacion.


text:
Diasabra Callcenter di SVb ta cera
Banco di Seguro Social Aruba SVb ta anuncia cu en conexion cu actividadnan interno, su callcenter pa notifica AO (527-2782) ta cera riba diasabra 8 oktober 2016.
Notificacion di AO (meld ziek) mediante telefon 527-2782 riba e dia aki no ta posibel.
Si por haci uso di nos formulario pa Notifica AO online: /form-notifica-ao/.
Diadomingo 9 oktober e Callcenter ta habri atrobe na e orario di weekend, cual ta entre 7:00 am y 11:00 am.
E sistema di Webportaal di SVb no lo ser afecta pa e ceramento di e callcenter.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
IPod
iPod ta un liña di media player portabel i multi-purpose pocket computers diseña i propagandá pa Apple Inc.. E promé liña a sali riba 32 di òktober 2001, mas o menos 8 luna i mei despues ku a saka e vershon di Macintosh di iTunes. E vershon mas resien di e diseño nobo di iPod a keda anunsiá riba 12 di sèptèmber 2012. Aktualmente ta eksisti tres vershon di e iPod: e ultra-kompakto iPod Shuffle, e kompakto iPod Nano i e touchscreen iPod Touch.
Manera otro tokadó di musika digital, e iPod por fungi komo un aparato di warda data èksterno. Kapasidat di memoria interno ta varia di modèl, kuminsando for di 2 GB pa e iPod Shuffle i 160 GB pa iPod Classic.
E programa iTunes di Apple (òf software alternativo) por wòrdu uzá pa move musika, potrèt, vidio, wega, informashon di kontakto, konfigurashonan di e-mail, bookmarks di e web browser i kalendarionan pa aparatonan ku ta sostene esakinan pa medio di kòmpiuternan ku ta utilisá e sistema operativo Macintosh of Miscrosoft Windows.
Promé ku e anunsio di iOS5, e marka di iPod tabata wòrdu uzá pa e media player ku tabata inkluí den e iPhone i iPad, un kombinashon di e app di Musiká i Vidio. Kuminsando ku iOS 5, a introdusí app separá bou di e nòmbernan "Music" i "Videos". Aunke ambos e iPhone i iPad tin kapasidat pa sirbi e proposito di media player meskos ku e iPod, kada liña di aparato ta keda tratá separá. Mas o menos medio 2010 e benta di iPhone a surpasá esun di e iPod.


text:
DDespues di emansipashon esnan ku tabata sklabisá a keda den un posishon inferior den sosiedat. E grupo aki a forma barionan manera Westpunt, Kenepa, Barber, Lagun, Boka Samí, Montana, Ma Luisa , Weto etc. Den e barionan aki nan a dediká nan mes mas tantu na plantamentu i piskamentu. E otro parti a bai Punda.
Esnan ku a keda biba riba plantashi, a haña un pida tereno komo erfpacht. E personanan aki a keda dependiente di shon, trahando pa shon risibiendo pago den forma di kuido, kuminda òf plaka. E sistema aki yama “paga tera” Den sistema di paga tera e esnan ku tabata sklabisá por a keda biba riba plantashi di e shon. Nan tabata haña bibienda, akseso na awa limpi pa bebe pa en kambio nan ta traha sin pago òf tiki pago pa e doño di plantashi. E antropólogo Rose Mary Allen a skibi un buki tokante e periodo aki ku yama: Di ki Manera.
Migrashon
Na 1883 hopi yu di Kòrsou a bai traha na otro pais, manera Colombia, Venezuela, Santo Domingo, Sürnam i despues Cuba i Panama. Algun famia Sefardí tambe a bai biba den eksterior e periodo aki. E famianan Chumaceiro’s, Salas, de Castro, Pardo, Bais, Gomes Casseres i Senior. Nan a invertí den plantashi di kaña na Cuba. Mayoria yu di Kòrsou a bai Cuba na 1917 pa traha den produkshon di suku. Na 1919 2.730 obrero di Kòrsou a bai traha na Cuba. E antropólogo Rose Mary Allen a skibi un buki: ta Cuba mi ke bai.
Werkgelegenheid en emigratie tussen 1863 en 1920
De ontwikkeling van bewoning buiten Willemstad
DI KI MANERA? Historia sosial di afro-kurasoleñonan, 1863-1917
Fishinan i Kuponan di trabou
Mayoria di e 30.000 habitante di Kòrsou na 1901 tabata pober, solamente 500 persona tabata gana mas ku Ang 1.000. Tabata tin un periodo di sekura entre 1900-1915 ku a sòru pa skarsedat di kuminda.
Tabata tin un grupo ku promé ku abolishon di sklabitut a hui bai Punda i Otrobanda. Tabata mas tantu hòmber ku tabata ehersé un fishi i tabata kue djòp. Despues di emansipashon diferente fishi a wòrdu ehersé. Hendenan a bai spesialisá komo mètslá, karpinté fini, sjouwdó, koredó di ponchi. Tambe tabata tin fishinan manera trahamentu di muebel, platé. Na 1912 tabata tin na total:
70 smet
354 sneiru
419 mètslá
85 karpinté di barku
410 sapaté
57 skreinwèrker
651 karpinté
28 kosedó di bela
Na 1911 tabata tin mas o ménos 35 platé (goud en zilversmeden). Esaki tabata riba un poblashon si 25.000 pa 35.000 habitante.
E karpinténan fini tabata traha muebel di bon kalidat i nan a haña rekonosementu internashonal. Nan a desaroyá un estilo típiko di Kòrsou. Mayoria di karpinté fini tabata traha den nan tayer i tienda na Otrobanda. Entre otro den schrijnwerkerstraat, rifwaterstraat i Sabastopolostraat.
Di tur sorto di bleki, manera di kerosin, zeta, kuminda nan ta kòrta i bati bleki pa traha lampi, trepochi, giter, kanika etc. Hopi biaha na un manera artístiko mes. Nan tabata traha pochi pa basha te i diferente forma di traha bolo. E formanan di Fe, Speransa ku Amor a keda wòrdu usá aña promé santa komunion.
Piskadónan tabata bai buska piska ku un tarai. Dilanti kas di gobernador e piskadónan ta trese nan piska pa e bendedónan di piska bin kumpra nan. Na 1918 nan a konstruí e promé marshe di piska bou di dak. Di e tantísimo piskadónan, tabata tin djis algun ku tabata piskadó komo profeshon. Piskadónan a bira ménos. Kunukeronan a bai buska un bida mas fásil den refineria. Meskos a pasa ku hendenan di fishi, komo ku artíkulonan di afó a pone nan pèrdè oportunidat ku preis muchu mas barata ku lokual nan ta pidi.
Dor di pobresa hende muhé i muchanan a haña nan mes obligá di traha komo kria di kas na Punda, labadó di paña i frumu. Nan tabata traha tambe den flèktumentu di sombré. E trabou aki tabata ser hasi dor di esnan mas pober na Kòrsou. 1912 tabata e aña mas eksitoso di flèktumentu di sombré, komo ku nan a eksportá 146.000 kaha di sombré. E kantidat di trahadó di sombré tabata na 1912 total 5.700 persona.
Den e tempu aki hende hòmbernan tambe tabata traha den haf komo peon òf na wèrfnan. Kòrsou tabata tin un produkto di eksportashon ku tabata fòsfat. E ingles John Godden i e yu di Kòrsou Gorsira a bira propietario i nan dos ta eksplotá minanan. Nan a hasi e haf di Kòrsou mas hanchu ya pa asina nan por transportá e wama pa Oropa, na unda nan ta traha fortalisado di dje. Na mina di e plantashi st. Barbara (Tafelberg) un 500 pa 600 hende a haña trabou.


text:
Kuiltje na cara di un persona ta haci nan mustra hopi mas atractivo y bo ta atrahe mas hende cu lo haya bo mas sexy.
Bo tabata sa cu hendenan cu tin kuiltje ora nan hari nan ta mustra hopi mas jong cu nan edad.
Bo sonrisa ta mustra mas natural aunke tin ora bo por hari forsa, pero e kuiltje lo haci cu bo ta mustra sincero den cada sonrisa.
Bo tabata sa cu hopi hende lo por envidia bo djis pasobra bo tin kuiltje, kuiltje ta un luho cu no ta tur hende tin riba su cara.
Bo por atrahe cualkier ‘ crush’ cu un simpel sonrisa, hende lo por habri pa un combersacion djis pasobra bo kuiltje ta laga bo mustra atractivo y cu un curazon honesto.
Segun cierto culturanan cu Kuiljte ta un indicacion di bunitesa, felicidad y suerte,hopi hende ta di opinion cu esnan cu kuiltje no ta solamente bendiciona di tin e suerte di tin nan, pero nan ta bendicion cu hopi suerte engeneral.
Bo tabata sa cu solamente 20 porciento di e poblacion mundial tin kuiltje na nan cara y e otro 80% tin deseo di a nace cu kuiltje.


text:
Dokumento
8 Dokumentonan
- Fecha
- Relevansha
-
Rapòrt di investigashon di aksesibilidat (PDF, Hulandes)
-
Corona
-
Konseho Komishon di Evaluashon 2018
“Steunend op eigen kracht, maar met de wil elkander bij te staan” (“Konfia riba bo mes forsa, pero ku e boluntat pa yuda otro”) ...
-
Informashon pa studiantenan di Aruba, Kòrsou, Sint Maarten i Hulanda Karibense pa inskripshon den Basisregistratie Persoonsgegevens (BRP)
Promé ku bo por bai studia na Hulanda, mester regla un ke otro asuntu. Un di e asuntunan ta e inskripshon den e atministrashon ...
-
Gráfika di Reino Hulandes
Den e gráfika aki por mira den un fregá di wowo e 4 pais- i e 3 munisipionan speshal ku ta kai bou di Reino Hulandes.
-
Spich Prinsjesdag 2012 Gerard van der Wulp na ARUBA
Damas i kabayeros, Bon biní na e enkuentro di Prinsjesdag di e Representashon di Hulanda na Aruba, Kòrsou i Sint Maarten.
-
muhénan di antianan hulandes, na kaminda pa un mihó mañan
Riba enkargo di ministerio di Asuntunan Interno i Relashonnan di Reino i den kuadro di e inisiativa Muhénan Fuerte di Reino, ...
-
Bolletin Informativo Boneiru Sint Eustatius i Saba - yanüari 2010
010.10.10 ta den porta. Dia 10 di òktober 2010 ta desmantelá pais Antianan Hulandes. E dia ei Boneiru, Sint-Eustatius i Saba ta ...


text:
PHILIPSBURG – E presidentenan di e parlamentonan di Aruba, Kòrsou i Sint Maarten i e komishonnan pa Asuntunan Interno i Relashonnan den Reino awe meinta a firma dos resolushon. E resolushon di mas importante ta pa lanta un instituto independiente pa resolvé konflikto tokante e Statüt di reino.
Un di dos resolushon ta urgi e tres paisnan karibense pa pidi Raad van State konseho tokante e instrukshon ku Rijksministerraad sèptèmber di aña pasá a duna gobernador di Sint Maarten. Mester buska konseho tambe tokante e òrdu ku a duna gobernador Fredis Refunjol di Aruba.
Remarkabel
Ta remarkabel ku e instrukshon na Sint Maarten ta pará den e resolushon pasobra gobièrnu aña pasá kaba a risibí un reakshon di Raad van State. E Raad a bisa Sint Maarten ku e lo no mete den e asuntu pasobra e ora ei lo e por resulta posibelmente envolví den un konflikto entre Rijksministerraad i un di e paisnan den reino.
Puntonan komun
“Nos no a bini aki pa pidi otro pais mete den nos asuntunan interior”, René Herdé, presidente di e komishon pa Asuntunan Interior i Relashonnan den Reino di Aruba a bisa. Nos a bini pa palabra punto i pa lanta un instituto independiente pa resolvé konflikto. Niun gobièrnu no por hunga wes riba su propio aktuashon.”
Outor: Hilbert Haar


text:
Paramore
Paramore ta un banda di rock, formá na Merka na aña 2004, i un di e bandanan mas famoso i aklamá den e historia di musika Rock. Aktualmente e banda ta konsistí di e kantante prinsipal Hayley Williams, basista Jeremy Davis i kitarista Taylor York. E grupo a saka nan promé album All We Know Is Falling na 2005 i e segundo album Riot! na 2007, kual a wòrdu sertifiká Platinum na Merka i Oro na Australia i Canada.
Album[editá | editá fuente]
Studio[editá | editá fuente]
- All We Know Is Falling (2005)
- Riot! (2007)
- Brand New Eyes (2009)
- Paramore (album) (2013)
- After Laughter (2017)
Live[editá | editá fuente]
- Live in the UK 2008 (2008)
- The Final Riot! (2008)


text:
Tin contratiempo pa entre otro falta di material
ORANJESTAD (AAN): Director di DOW Marlon Croes a elabora riba e situacion di mantencion di Fontein nan cu tin den Oranjestad. Actualmente tin 3 fontein, (1) Plaza Padu patras di Bestuurskantoor, (2) Plaza Daniel Leo, (3) situa entre Penha y La Moderna.
Fontein Plaza Padu: E ekipo di luz y sistema di cashi di coriente a worde vandalisa, consecuentemente e luznan no ta cende. Aworaki ta den proceso di haci mantencion grandi riba dje. A pidi piedranan nobo pa e fontein y trabaonan a cuminsa di remove e piedranan daña cu tabatin prome. Lamentablemente durante e periodo di mantencion e contratista a bira malo un tempo cual a trece algun tardansa, pero e siman aki nan a reanuda trabao.
Ta calcula pa dentro di 1 pa 2 siman lo keda cla cu esaki. Ademas tin contratista atendiendo cu e cashi di coriente pa e luznan drenta den funcion back.
Fontein Plaza Daniel Leo: E fontein aki tabata tin un problema mas grandi compara cu esun di Plaza Padu. Tabatin dos palma den baki na e fontein, cu durante ultimo añanan a crece y bira grandi. Consecuentemente nsn a scheur e muraya di e fontein, pues a transplanta e palmanan aki pa Bushiri.
Asina mesora e trabaonan di mantencion a cuminsa riba e muraya di e fontein aki. trabao tin cu sigui pa drecha piedranan y tegels cu a daña pa cual a haci e pedido pa esakinan. Lamentablemente e piedranan cu mester pa e fontein aki no ta disponibel aworaki na Aruba, pero manera cu ricibi esakinan lo reanuda e trabao pa finalise prome cu fin di aña. Mester menciona cu e cashi coriente y e luznan ta bon, pues manera cu materialnan cu falta yega, lo finalisa e trabao pa fin di aña e fontein Plaza Daniel Leo ta den bon condicion.
Fontein memey Penha y La Moderna: A tuma nota cu tin basta molester di e fontein aki ora cu e ta den operacion vooral cu awa. Pa e motibo aki DOW a hacie ful bashi actualmente.
E fontein ta den planificacion pa mantencion grandi tuma luga na dje den curso di 2023. Pero considerando e situacion di molester, mester hiba discusion amplio den seno na DOW, cu gobierno y gremionan comercial, pa wak futuro di e fontein aki y kico ta e mihor manera pa atende cu esaki. A haya diferente oido di diferente angulo cu ta indica pa mihor elimina e fontein, pa motibo di e molester y pues lo evalua kico ta mas mihor.
Sr. Croes a expresa cu si elimina e fontein pa via di e molester, esaki kiermen cu ta “give in” den e desaroyo di caya grandi den su totalidad. E otro opcion ta pa dreche y haci e trabaonan necesario pa keda mantene den bon condicion y trece e atributonan cu ta mehora caya grandi por ehempel bon iluminacion, bon servicio di limpiesa, bon mantencion y mas wowo den caya, cu eorey e molester lo por worde reduci.
https://diario.aw/categories/noticia/general/dow-trahando-pa-mantene-e-tres-fontein-cu-tin-na-playa#sigProIdfef641eb77


text:
ORANJESTAD: Durante Conferencia di Prensa di Gobierno di Aruba, dia 8 di mei 2023, Minister di Enseñansa Endy Croes a elabora riba e aumento di schoolgeld. Minister Endy Croes a indica cu durante transcurso di aña enseñansa ta sigui innova y esaki tin un costo mara na dje. Primeramente, scolsecundario Educacion Profesional Basico (E.P.B) ta pertenecena Stichting Educacion Profesional Basico (S.E.P.B.), den cual Minister Endy Croes no por tuma decision. Mandatario di Enseñansa a indica cu pa loke ta trata scolnan di DPS, schoolgeld sigur no lo aumenta.
Minister Endy Croes a duna un splicacion amplio di e motibo cu a conduci na e situacion aki. Tur stichting na Aruba ta haya financiamento di Gobierno di Aruba, momento cu nan ta cumpli cu ley a traves di un “normbedrag” cual ta e compesacion cu schoolbestuur ta ricibi den forma di “expoitatiesubsidie”. Minister Endy Croes a expresa cu e ultimo aña cu gobierno a tuma decision pa ahusta y aumenta e “normbedrag” , ta data desde aña 2009. “Exploitatiesubsidie”ta cubri, entre otro, shete (7) componente, cual un di e componentenan ta material educativo (leermateriaal) cu ta hopi importante. Ley ta bisa cu cada tres (3) aña mester establece e “normbedrag” a traves di un rapport. E unico rapport oficial a wordo traha na aña 2009, cual a drenta vigor na aña 2010. Pues, pa mas di dies (10) aña cu no ta ahusta e “normbedrag” di acuerdo ley. Durante aña 2020 a traha un estudio riba “normbedrag”, pero no a tuma accionnan corectivo.
Minister Endy Croes ta sigui bisa cu a laga haci un investigacion adicional preliminar tocante e asunto aki y descubri cu mester ahusta e “normbedrag” cu 6.4 miyon florinstructuralmente pa aña si kier corigi esaki te aña 2023, perolamentablemente ta fondo cu actualmente Aruba no tin. Tambe, a dialoga esaki cu Conseho di Minister y a palabra cu pa aña 2023 Gobierno di Aruba ta bay aumenta e “normbedrag” pa “haal in” e retraso y asina yuda mitiga e hecho cu schoolbestuur ta aumentando nan schoolgeld, entre otro, SKOA y S.E.P.B., cu a anuncia aumento di schoolgeldcaba. Cu ayudo di Conseho di Minister y instancia cu a contribui na e rapport, a logra yega na e suma di 3.2 miyon florin cu ta 50% di e suma total. Pues, Gobierno di Aruba ta inverti 3.2 miyon total na tur stichting. Esaki ta ancra den e Voorjaarsnota caba, cual dentro di algun siman ta bayParlamento di Aruba.
Pa loke ta trata aumento di scol E.P.B., e mandatario di Enseñansa a ricibi un carta den e luna di januari, unda ta propone pa subi schoolgeld na e suma di 1600 florin. Minister Endy Croes su prome reaccion na E.P.B. tabata ta cu si acasonan kier cera e scol? Minister a haci apelacion mesora naE.P.B. pa reconsidera nan carta y trece calculacion actualisapa hunto nos busca solucion cu lo causa menos dolor. Den e di dos carta, E.P.B. a indica cu si nan ricibi ayudo di Gobierno di Aruba y logra aumenta e “normbedrag” lo por logra baha e suma na 750 florin. Minister di Enseñansa a expresa cu ainda e suma tabata halto, pues a cuminsa cuminsa un negocacionunda na final a aumenta e “normbedrag” cu 3.2 miyon florin y EPB lo ricibi rond di 800 mil di esaki, cual a conduci cuE.P.B. a logra baha e suma di schoolgeld proponi na januari di 1600 forin te na 280 florin y examenklas 330 florin. Minister Endy Croes ta enfatisa cu ora bay over pa innovacion, haciendo uzo di, por ehempel, licencia, ta haci cu enseñansa ta bay bira mas caro. Pa motibo cu mester paga licencia pa cadaalumno anualmente.
Durante e ultimo decada, gobierno anterior no tabata kier inverti den material educativo (leermaterialen) y tabata haci copia di buki aña tras di aña. Mester tene na cuenta cu si ta bay den innovacion, esaki ta bay costa gobierno den futuro mas placa. Como gobierno responsabel, a tuma e mihodecision pa cu enseñansa aumentando e “normbedrag” y den aña 2024 lo trata na aumenta esaki un biaha mas cu 3.2 miyon pa asina “haal in” mas di 10 aña di retraso.


text:
Desde un tempo caba cu e colombiana, Sofía Vergara, ta mantene un debate legal cu su ex-pareha. Nick Loeb, pa e derechonan riba e embryonan gevries di tempo cu nan tabatin un relacion amoroso. Medionan mericano a informa cu e actriz a gana un huicio contra e empresario, cu tambe ta busca pa uza e embryonan. E Corte Superior na Los Angeles, ya a duna ordo diamars cu Loeb no por haci uzo di e embryonan gevries sin ‘consentimento explicito por escrito’ di e actriz, segun e portal Page Six a detaya.
Vergara y Loeb a dicidi di uza e metodo di fecundacion in vitro y vries e embryonan ora nan tabata pareha. Nan relacion sentimental a cuminsa na 2010 y na 2012 a comprometi, pero na 2014 nan a kibra y poco despues a cuminsa e peleanan den corte pa e embryonan gevries, cu a dura varios aña. Sofia Vergara a sostene den e caso contra Loeb, cu un di e dos partinan no por logra di haya derecho unico riba e embryonan sin e consentimento di e otro. Den un comunicado di Nick Loeb diaranson, el a bisa cu ta tristo cu Sofia, un catolico devoto, ta crea intencionalmente baby pa simplemente mata nan, despues di a perde e caso.


text:
E periodista María Celeste Arrarás a keda exclui for di NBCUniversal Telemundo Network, como parti di e retironan masal cu e compania di media a cuminsa e siman aki. María Celeste Arrarás ta hopi conoci den e televidentenan di habla spaño. El a uni cu Telemundo na 2002 y tabata presenta e programa ‘Al Rojo Vivo con María Celeste’. Prome cu esey, Arrarás tabata un di e streanan mas briyante di Univision Network, unda el a presenta ‘Primer Impacto’, un revista di noticia cu un trayectoria largo. E popular presentadora a skirbi riba su Instagram, cu un profundo tristesa e kier informa cu diamars tabata su ultimo dia cu ‘Al Rojo Vivo’ y riba e pantaya di Telemundo. Cu e compania a informe cu nan a dicidi pa hiba e programa na un direccion diferente debi na e cambionan door di e pandemia, y cu e no ta parti mas di e espectaculo.
Maria Celeste Arraras ta presenta un premio durante 2018 Latin American Music Awards (Getty Images)
Un portavoz di Telemundo tambe a confirma cu Maria Celeste Arrarás ya no ta cu e red di television. Telemundo a dispidi tambe Rashel Diáz, presentadora di e programa matutino ‘Un Nuevo Dia’. E tambe a confirma cu su siguidornan riba su rednan social, cu tabata su ultimo dia di trabou y su prome paso tabata pa papia cu su famia y comunica cu nan loke ta pasando. Diferente ‘anchors’ na e stacionnan di television full rond di e pais tambe a perde trabou, incluyendo Ana Patricia Candiani, presentadora principal di KVEA-TV Channel 52 na Los Angeles. E tambe a gradici via su Instagram pa e confiansa di su televidentenan pa 9 aña y 7 luna, cu a permitie informa nan a traves di e canal. El a gradici tambe tur su coleganan pa e trabou den ekipo, cariño y solaridad, y Telemundo52 pa e oportunidad y pa kere den dje.
Telemundo ta un unidad di NBCUniversal, propiedad di e imperio Comcast Corp. E compañía tabata tambaleando desde e shutdown door di coronavirus, cu a obliga nan pa cera e parkenan tematico di Universal Studios, un stop den produccion di TV, pelicula, lansamento di pelicula y lunanan largo di break di di e eventonan deportivo live. Comcast a informa siman pasa cu NBCUniversal den e segundo kwartaal a cay cu 25% pa $ 6,1 miyon door di COVID-19 y cancelacion di propaganda cu a afecta e panorama financiero di e compania. NBCUniversal a bisa cu nan ta planea pa reduci nan forsa laboral full-time di 35,000 pa menos di 10%. E realineacion ta destina pa baha gasto y transferi e recursonan pa NBCU cu recientemente a lansa, Peacock app, un ‘streaming service’ cu casi 10 miyon consumidor a download e aplicacion.


text:
Dialuna mainta riba invitacion di e grupo nucleo di nos grandinan akinan na Aruba, miembronan di partido Pueblo Orguyoso y Respeta (POR) a sinta cu e grupo y a combersa tocante e programa di POR ‘Vision 17-21 Hunto Nos POR’. Nan a duna di conoce cu nan ta hopi contento cu e contenido di e programa aki y cu hopi di e puntonan cu a wordo atendi cu ne den e programa, ta puntonan di prioridad pa nan tambe y a trece algun punto mas dilanti cual nan lo kier pa nos pone atencion na dje.
Asina kier a refleha cu durante henter siman hasta na momento di bishitanan di cas, ta tuma nota cu e peticion pa e program di POR ta grandi. E unico partido cu a presenta un plan realistico pa 2017 – 2021. E programa completo di POR ta disponibel riba pagina di Facebook POR E Forsa Nobo e docmento ta ‘mobile friendly’ tambe pues bo por tin acceso na esaki riba bo aparato electronico preferi. Pa esnan cu ainda no por a wak nos plan di gobernacion, durante siman algun parti/informacion di e contenido ta wordo publica den corant.


text:
Entrada compara cu aña 2022
Den e mesun periodo na aña 2022, e entrada total a suma 469 miyon florin. Pues un aumento di 11%.
Aki ta sigui un bista di e cifranan:
(A haci e sumanan cera)
Factornan cu ta hunga un rol importante
E entradanan menciona ta depende grandemente riba e desaroyo economico di Aruba. E efectonan di e recuperacion di turismo y e economia ta claramente visibel na e cifranan. Un factor importante ta tambe e trabounan cu Departamento di Impuesto ta haciendo riba tereno di compliance y e cambionan fiscal cu a tuma lugar entrante 1 di januari 2023. Henter e staf y personal di e departamento ta haciendo nan maximo esfuerso pa facilita e contribuyentenan pa nan por cumpli cu nan debernan fiscal. E meta final ta pa e contribuyentenan ta consciente di nan responsabilidad di entrega nan declaracion fiscal y paga nan impuesto na tempo evitando asina costonan adicional di boet of interes.
Como cuidadano di Aruba nos tin e deber pa cumpli cu nos responsabilidad di declara y paga nos impuestonan na tempo cu ta na bienestar di nos mes y di nos pais. Di e forma aki otro instancianan manera SVB por cumpli cu entre otro pago di pensioen di biehes y pensioen di huerfano, AZV por sigui cubri nos gastonan medico, ATA por sigui mercadea e producto Aruba internacionalmente, TPEF por sigui engrandece/embeyece e producto Aruba localmente, paso finalmente cumpli cu impuesto ta cumpli cu nos Pais!


text:
E efectonan por bay hopi leu y por cambia e rumbo di e bida di e victima drasticamente. E motibonan tras di abuso y negligencia di mucha ta compleho. E forma con un comunidad ta trata abuso y negligencia por yuda baha e cantidad di casonan abusivo y tin un efecto positivo den reduci e consecuencianan cu victimanan ta experiencia durante nan bida.
Celebro
Maltrato por resulta den lesionnan leve, grave y hasta den morto. Mester remarca cu lesionnan fisico cu ta mustra leve tambe por tin hopi consecuencia psicologico.
Durante infancia, desaroyonan celebral crucial mester tuma luga. Segun Armanda Tarullo, PhD, abuso y negligencia di mucha a demostra di stroba partinan importante di e celebro di e mucha di crece y forma manera mester ta y riba termino largo e maltrato por afecta su abilidadnan cognitivo, academico y tambe su abilidad pa domina lenguahe.
Un di cada cuater victima di shaken baby syndrome ta fayece y casi tur ta experiencia consecuencianan serio pa nan salud.”
Consecuencianan psicologico
Abuso y negligencia di mucha por tin efectonan emocional riba un mucha inmediatamente. E mucha por experiencia miedo, sentimentonan di isolacion y un incapacidad pa confia hende. E mesun efectonan aki por resulta den consecuencianan psicologico durante bida di e victima, manera depresion, ansiedad, dificultad cu relacion, borderline personality disorder, low self-esteem y mas problema psicologico. E consecuencianan aki por tin nan efecto pa bida largo. Segun un estudio haci door di varios dokter, 54% di casonan di depresion y 58% di intentonan di suicidio bou di muhe ta conecta na experiencianan dañino durante infancia.
Segun un estudio di Bruce D. Perry (M.D., PhD.) negligencia di mucha door di nan mayor(nan) ta wordo asocia cu borderline personality disorder, cual ta un enfermedad mental cu ta stroba e victima di maneha su emocionnan efectivamente. Segun e estudio, negligencia di mucha tambe ta wordo asocia cu e comportacion cu den futuro e victima ta duna afeccion na personanan desconoci of cu e no conoce bon. Otro comportacionnan di un victima cu ta wordo asocia cu negligencia ta agrecion y comportacionnan adulto inapropia.
54% di casonan di depresion y 58% di intentonan di suicidio bou di muhe ta conecta na experiencianan dañino durante infancia.”
Delincuencia
Varios estudio a documenta e corelacion entre abuso di mucha y futuro delincuencia door di e mucha. Den e publicacion ‘The relation between abuse and violent delinquency: The conversion of shame to blame in juvenile offenders’ ta wordo conclui cu crianza abusivo tin un impacto directo y indirecto riba delincuencia. Segun e estudio, mucha cu a experiencia abuso ta nuebe biaha mas probabel di ta involvi den actividadnan criminal.
Diferente estudio ta indica cu e probabilidad cu un mucha lo bay huma cigaria, abusa di alcohol of usa otro droga ta aumenta si e mucha a wordo abusa of neglicia. Un estudio a hasta conclui cu mucha homber cu seis of mas experiencia abusivo ta 4000% (cuater mil) mas probabel pa den futuro usa droga cu ta wordo injecta den vena (por ehempel heroina).
E probabilidad cu un mucha lo bay huma cigaria, abusa di alcohol of usa otro droga ta aumenta si e mucha a wordo abusa of neglicia.”
Severidad di consecuencia
No tur mucha cu a wordo abusa of neglicia den un manera similar, lo experiencia e mesun consecuencianan riba termino largo. Tin mucha cu ta experiencia relativamente tiki di e posibel consecuencianan durante nan bida, mientras cu otro ta sufri hopi.
Factornan cu ta afecta e severidad di e consecuencianan di abuso y negligencia di mucha ta inclui:
- edad y nivel di desaroyo na momento cu abuso of negligencia ta tuma luga;
- tipo di maltrato, sea fisico, sexual, negligencia, etc.;
- frecuencia, duracion y severidad di e maltrato;
- e relacion entre e mucha y e abusador;
- e forma con famia y comunidad ta trata victimanan di abuso y negligencia.


text:
Lisette Does, coordinador di Cas Marie ta duna di conoce cu di nan 22 cliente, nan tin constacto estrecho cu nan famia. Ta conoci cu Cas Marie ta pasa dia di 8or di mainta te cu 4or di atardi cu ta ofrece actividad na pashent cu dementia sinti nan mes mas contento y calidad di bida miho pa nan mes y famia na cas.
Sinembargo Does ta bisa cu e preocupacion apart di nan cliente di Cas Marie, ta cu tin mas famia cu tin hende cu dementia den nan cas cu no ta cliente di nan. E cos mas importante cu e ta bisa cu famia mester tin ta pasenshi.
E ora un persona cu dementia y problemanan cu nan no por expresa nan mes manera debe ser. Pa e motibo aki e ta odi pa famia tene hopi pasenshi y evita problema cu nan. Does ta bosa cu e malesa ta exigi un structura.
Sea si ta lanta mainta tal ora, nan por lanta, kleur, pone nan lesa buki sin importa con e ta lese ‘no coregi djis tende’ pone nan yuda seca un copi, laga nan haci manera ta guai den cushina ‘purba enjoy e momento cu nan sernan keri’ pa motibo cu no sa con largo ta bay dura.
E ta conseha pa gosa e momentonana negative pa haci’e psositivo. Purba evita pa nan bira agresivo, nan no ta compronde y ta keda un grupo dificil. Pa e motibo aki Does tambe a uni cu e liña di Kibrahacha pa asina yuda e hende grandinan cu approach mas facil y ta conta pa esnan cu dementia tambe.
Does ta duna di conoce cu nan miembro nan tin tur bou control y comunicacion cu famia. Pero pa esnan cu no ta cliente, corda cu un pashent cu dementia ta keda ripiti cosnan, dus pashenshi ta keda tip, ta dificil pa esnan cu ta biba nan so cu un persona dementia.


text:
ORANJESTAD – Prome Minister Mike Eman hunto cu Minister di Integracion Benny Sevinger y Secretario di Conseho di Minister Nicole Hoevertsz, ademas di Presidente di Parlamento Mervin Wyatt Ras a representa Gobierno y Parlamento di Aruba na e ceremonia protocolario pa conmemora Dia di Colombia cu a tuma luga diahuebs mainta. Minister President Mike Eman a enfoca riba e preservacion di e pensamento fundamental di inclusion y trabou conhunto na fabor di e comunidad di Aruba.
“Den e escogencianan cu nos ancestronan a haci, a scoge pa construi un pais caminda nos tin derechonan igual pa tur esun cu tin su bida na Aruba, sin importa unda nos a nace, pero semper cu e vision comparti di loke nos kier pa nos yiunan y e calidad di bida cu nos kier pa nos famianan,” Premier Eman a bisa.
Esaki, segun e mandatario, no semper ta algo cu ta existi den e maneho y liderazgo di paisnan; no ta automaticamente e lidernan politico ta sinti cu tur hende tin derecho igual pasobra nos tur ta yiunan di nos Creador. Na Aruba tambe tabatin un tempo unda cu cierto muchanan no por a drenta scol y cierto hende malo no por a haya cuido medico. Minister President tambe a recorda tempo cu personanan cu tabata nenga na personan cu gran capacidad profesional e oportunidad di sirbi nan comunidad y pais. Den e paginanan scur di historia di Aruba ta keda atras e temponan malo aki.
Pa Prome Minister Eman, tabatin mester di lidernan cu personalidad, curason y sentimento humano pa cambia e rumbo di historia; lidernan manera su colega Benny Sevinger kende e ta elogia pa su liderazgo y e manera con a cambia e forma di wak admision y integracion na Aruba. “Pasobra si bo tin un compromiso cu Aruba, bo ta forma parti di Aruba. Esey ta e mensahe cu nos a forma durante ultimo añanan. Sin importa di unda nos ta bin, pero cu un conviccion di crea un miho sociedad pa tur cu tin bida y residencia na Aruba.”
Eman ta invita tur hende pa conserva e parti fundamental aki di kier forma un pais sin descriminiacion, un pais basa riba inclusion. “Nos a rescata atrobe e sinti di hermandad riba nos pais y nos ta bay conserva esaki pa e añanan cu ta bin y asina nos por para cada aña akinan y celebra un sociedad di tur parti di mundo, pero cu un vision di solidaridad como prohimo formando un solo pais.”
Por ultimo, Eman a expresa su gratitud na e colonia Colombiano na Aruba, pasobra manera a yega di bisa na varios ocasion, “No tin un proyecto, un scol, un edificio of den tereno di medicina of den tereno di crea oportunidadnan nobo, cu no tin un persona of un inteligencia Colombiano ta forma parti di e progreso di Aruba. Danki pa e contribucion aki. Danki na e pueblo Colombiano pa forma parti esencial di e pais aki. Nos a brasa boso y boso a brasa nos; laga nos sigui brasa otro pa nos por sigui celebra un pais di inclusion y cera pa semper e pagina di division. Cu Dios sigui inspira nos cu e pensamentonan importante aki.”


text:
Komunikado
SER ta konsehá riba revishon i reparashon di leinan fiskal
Willemstad, 23 di mart 2023 – Konseho Sosial Ekonómiko (SER) a emití awe un konseho na Minister di Finansa riba e konsepto di e, asina yamá, “lei di baridó” (veegwet), ku ta proponé adaptashonnan den diferente ordenansa fiskal, bou di kua e Ordenansa General riba Impuesto, e ordenansa riba Impuesto di Ganashi 1940, e Ordenansa riba Impuesto di Entrada 1943, E Ordenansa riba impuesto di Suèldu 1976 i e Ordenansa riba Fasilidatnan fiskal pa invershonnan.
E órgano konsultivo tripartit, komponé pa representantenan empresarial, representantenan di trahadónan i ekspertonan independiente, a risibí resien di e titular di finansa e enkargo pa eksaminá e konsepto di lei i konsehá riba dje.
E modifikashonnan legislativo proponé den e konsepto di e “lei di baridó” (veegwet) ta pa saka omishonnan, koregí erornan i hasi ahustenan di un karakter tékniko den legislashon fiskal di Kòrsou. E ophetivo ta pa kumpli, entre otro, di forma adekuá ku normanan i standartnan internashonal manera establesé pa e Organisashon pa Kooperashon Ekonómiko i Desaroyo (OECD) pa asina por sigui atraé aktividatnan ekonómiko internashonal.
Un “lei di barido” normalmente ta kontené solamente ahustenan di karkter tékniko.


text:
Showing all 7 results
Mosaiko 1$ 43,96 O.B Excl.
Fls 80.01
E buki ta konsistí di ocho kapítulo kada un ku un diferente tema. Na kuminsamentu di kada kapítulo por nota kiko lo skucha, papia, lesa i skibi i siña relashoná ku tal tema. Kada kapítulo tin kuater parti. E di kuater parti semper ta diferente i ta pa alumnonan ku ke sigui traha riba nan mes. Pa un bon pronunsiashon a graba tur teksto den Mosaiko riba kasèt òf CD pa por skucha nan.
Mosaiko 2$ 43,96 O.B Excl.
Fls 80.01
E buki ta konsistí di seis kapítulo kada un ku un diferente tema. Na kuminsamentu di kada kapítulo por nota kiko lo skucha, papia, lesa i skibi i siña relashoná ku tal tema. Kada kapítulo tin kuater parti. E di kuater parti semper ta diferente i ta pa alumnonan ku ke sigui traha riba nan mes. Pa un bon pronunsiashon a graba tur teksto den Mosaiko riba kasèt òf CD pa por skucha nan.
Mosaiko 3 HAVO/VWO$ 46,71 O.B Excl.
Fls 85.01
E buki ta konsistí di kuater kapítulo kada un ku un tema diferente. Na kuminsamentu di kada kapítulo por nota kiko lo skucha i wak, papia, lesa i skibi i siña relashoná ku tal tema. Tur kapítulo tin sinku parti. E di sinku parti ta trata di fikshon, esta tekstonan literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
Mosaiko 3 VSBO$ 43,96 O.B Excl.
Fls 80.01
E buki ta konsistí di kuater kapítulo kada un ku un tema diferente. Na kuminsamentu di kada kapítulo por nota kiko lo skucha i wak, papia, lesa i skibi i siña relashoná ku tal tema. Tur kapítulo tin sinku parti. E di sinku parti ta trata di fikshon, esta tekstonan literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
Mosaiko 4 HAVO/VWO/SBO/HBO$ 49,45 O.B Excl.
Fls 90.00
Teniendo kuenta ku tur eksigensia ku programa di èksamen ta indiká, a parti e buki den kuater kapítulo. E promé kuater kapítulonan ta referí na e kuater profilnan ku ta distinguí den enseñansa pa HAVO i VWO, esta ekonomia, komunidat, naturalesa i salubridat i kultura i komunidat. Na kuminsamentu di kada kapítulo por nota kiko lo skucha, wak, papia, lesa, skibi i siña relashoná ku tal tema. Tur kapítulo tin sinku parti. E di sinku parti ta trata fikshon, esta teksto literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
Mosaiko 4 VSBO$ 46,71 O.B Excl.
Fls 85.01
Teniendo kuenta ku tur eksigensia ku programa di èksamen ta indiká, a parti e buki den kuater kapítulo. E promé tres kapítulonan ta referí na e tres sektornan ku ta distinguí den enseñansa profeshonal sekundario, esta ekonomia, téknika i kuido i bienestar. E di kuater kapítulo ta ofresé èksamen pa e parti di lesamentu, pa asina alumno por praktiká riba nivel ku ta eksiguí. Na kuminsamentu di kada kapítulo por nota kiko lo skucha, wak, papia, lesa, skibi i siña relashoná ku tal tema. Tur kapítulo tin kuater parti. E di sinku parti ta trata fikshon, esta teksto literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
Mosaiko 5/6$ 52,20 O.B Excl.
Fls 95.00
Esaki ta Mosaiko 5/6 HAVO/ VWO/ SBO/HBO Papiamentu pa Enseñansa Sekundario i Superior. E buki akí ta diseñá pa klas 5 di HAVO i klas 5 i 6 di VWO. Banda di uzo na Enseñansa Sekundario, e buki ta adekuá tambe pa Enseñansa Superior, esta na SBO i HBO.


text:
A kuminsá ku bakuna kontra HPV na aña eskolar 2022/2023.
Willemstad- Ministerio di GMN ta duna di konosé ku e programa di bakunashon nashonal kontra di HPV lo baha gastunan médiko riba largo plaso.
Esaki tabata e kontesta di Ministerio di GMN riba pregunta di Parlamentario Ana Maria Pauletta. Parlamentario Pauletta a puntra si e Ministerio por konfirmá ku un programa di bakunashon nashonal kontra di HPV na largu tempu lo por baha gastunan médiko. E Ministerio ta konfirmá esaki debí ku na momentu ku bakuná kontra HPV e kasonan di kanser di boka di matris i tur sobrá manera lo baha drástikamente.
Minister di GMN, sra. Dorothy Janga, ta debidamente na altura ku for di aña 2010 World Health Organization ta propagandá den nan strategia mundial pa eliminá HPV, bakunashon komo prevenshon primario pa asina por evitá kanser na boka di matris, vagina, vulva, penis, boka i garganta. Minister ta bisa ku lamentablemente pa motibunan finansiero Kòrsou no por a start ku e bakunashon mas trempan.
Den e aña eskolar 2022/2023, departamentu di salú hubenil a kuminsá ku bakunashon di muchanan nasé na aña 2013. Esaki lo ta pa tantu mucha muhé komo mucha hòmber. Na 2023 lo sigui ku e muchanan ku a nase aña 2014. E bakuna aki lo keda inkorporá den e trayekto regular di bakunashon pa mucha.
E grupo di enfoke di e departamento lo ta muchanan te a e edat di 18 aña. Lo hasi un inventarisashon riba mayornan ku yu riba e edat aki ku tambe ta deseá di bakuná. Di e manera aki por wak kiko ta e total di e gastunan i wak ku por kubri esakinan. Pa personanan entre 18 i 25 aña ta trahando riba esaki tambe pa wak kon i na unda lo ubiká e parti di bakunashon pa e mayor di edat. Departamentu Salú Hubenil ta hasi uso di e personal ku ta trahando aktualmente na e departamentu pa por pasa e bakunanan.


text:
Orashon djadumingu 2 di òktober 2016
P’esei mi ta rekordá bo riba e don di Dios ku bo a risibí dia mi a pone man riba bo; waya e don ei pa e bira un kandela aktivo den bo bida. Pasobra Dios no a duna nos un spiritu di kobardia, pero di poder, amor i dominio propio. Ke men, bo no mester tin bèrgwensa di testiguá na fabor di nos Señor òf di e echo ku ami ta prizonero pa su kousa. Al kontrario, aseptá, ku forsa di Dios, bo parti di e sufrimentu ku ta konsekuensia di predikamentu dje bon notisia. Tuma e palabranan ku bo a tende di mi komo ehèmpel di siñansa sano i sigui nan den e fe i amor ku nos tin, danki na Kristu-Hesus. Kuida e bon siñansa konfiá na bo, ku yudansa di Spiritu Santu ku ta biba den nos.
2 Timoteo 1:6-8, 13-14


text:
KRALENDIJK – E organisashon di kuido médiko Fundashon Mariadal na Boneiru a manda seis pashènt Hulanda pa trato adishonal despues ku nan a keda ku keho serio di lomba despues di operashon na Colombia durante e mandamentu fo’i tera pa trato médiko.
Den un total di 35 pashènt ku último aña a hasi un operashon di lomba na Colombia, 22 tin keho despues di e operashon.
Despues Fundashon Mariadal a evaluá. A presentá e informashon ku a sali den e evaluashon na speshalistanan na Medellin, segun Javier Semeler, trahadó den komunikashon di Mariadal. “E fundashon mes no tin un speshalista di operashon di lomba. P’esei nos a laga un siruhano ortopédiko bini for di Hulanda.”
Víktima
Pa un tempu kaba ta konosí ku hopi pashènt ku hasi un operashon di lomba na Colombia, ta bini Boneiru bèk ku keho serio di lomba. Cedric Soleana a sufri daño serio na su lomba i a keda ku problema neurológiko i síkiko despues ku e tabata víktima di violensia. Aktualmente e ta biba na Hulanda temporariamente despues ku un operashon na Colombia a bai malu. Na Hulanda el a hasi un operashon pa drecha e daño i aktualmente e ta revalidá. Soleana no ta e úniko pashènt ku mester a operá di nobo na Hulanda.
Pa e 22 pashèntnan ku keho di lomba a traha un plan di kuido médiko, despues ku e siruhano ortopédiko a saminá nan. Segun Semeler fundashon Mariadal a bolbe biaha pa Colombia pa pone e hòspitalnan na altura di e pasonan ku a tuma. “Nan lo haña e rapòrtnan mira pa evaluashon interno.”
Coomeca
Despues di e grupo di seis hende, sobra di e pashèntnan tambe lo bai Hulanda pa tratamentu di nan kehonan, segun Semeler. E kompania di seguro médiko colombiano Coomeva ta evaluá e situashon ku a surgi ku e hòspitalnan na Medellin, kaminda a operá e pashèntnan. Fundashon Mariadal ta warda e resultadonan.
Na Boneiru tin papiá tambe ku algun pashènt tin infekshon. Mariadal ta laga sa ku nan no tin informashon tokante di esaki. E organisashon di kuido médiko ta bisa sí ku ta posibel ku pashènt di lomba por haña infekshon di un mikrobio durante e operashon. “Esaki ta un riesgo durante operashon di lomba. Nos ta warda informashon eksakto pa pone e hòspitalnan na Medellin na altura di e konklushonnan.”
Entretantu Fundashon Mariadal a tene un enkuentro pa tur pashènt di lomba i a informá nan tokante e posibilidat di infekshon.
Outor: Belkis Osepa


text:
El a lucha contra timidez, el a biba como indocumenta na Merca, el a traha pa su soñonan a pesar di e obstaculonan… y awendia e ta e cantante mas HOT di e genero urbano. El a cuminsa canta den coro di e iglesia di su colegio y desde su ocho aña el a studia na Escuela de Bellas Artes na Republica Dominicana unda el a haya lesnan di canto. Cu su 18 aña cu un maleta yen di soño, el a muda pa Bronx, New York… y e resto ta historia.
Di loke Natalia ta corda di su tempo cu el a crece den campo na Republica Dominicana ta, cu el a siña skirbi for di basta chikito. E tabata coy su schriftnan y tabata cuminsa skirbi cantica. E tabata gusta hunga cu su ruman muher y tabata un mucha alegre. El a biba su niñez plenamente y esey a yude bastante den e parti creativo. Pa locual ta su recuerdo di su prome aparicion dilanti publico tabata tempo cu el a cuminsa canta den e discotecanan. Aunke e tabata hacie desde chikito den Bellas Artes, e ta obviamente hopi diferente p’e hacie cu su propio cancionnan y spera cu e publico acepte.
Awendia tur hende conoce Natalia Alexandra Gutiérrez Batista pa su nomber artistico, Nati Natasha, e artista urbano mas aclama di momento. Su exitonan internacional ta inclui Dutty Love, cu e ta interpreta cu Don Omar; Criminal, cu Ozuna, Sin Pijama, cu Becky G, y No me Acuerdo, cu Thalía. Su cancionnan a surpasa 200 miyon di reproduccion riba e plataforma di ‘streaming’… y ta sigui yega mas. Na februari 2019 el a lansa su album ilumiNATTI, di unda ta sali un di su exitonan mas grandi, La mejor versión di mi, e tema cu a converti den su himno personal, y cu a re-lansa den un remix hunto cu Romeo Santos. Nati Natasha su album nobo lo contene fusionnan, temanan urbano y tropical, cu sin duda lo bira otro exito grandi.


text:
Awe mainta den careda di 09:15 Wardacosta na Aruba a haci un control rutinario riba e boto
‘VIKING’ cual tawatin 2 persona masculino abordo. E capitan en cuestion no kier a coopera cu Wardacosta for di un inicio.
Na momento di control a constata cu su papelnan pa nabega no tawata na ordo y a duna e capitan un multa pa esaki. Despues di ricibi e multa e capitan a cuminsa insulta e personal di Wardacosta na un manera agresivo.
Personal di Wardacosta a purba combersa ku e capitan, pero esaki no kier a scucha. E ora ei e personal di Wardacosta a dicidi di detene e capitan pa motibo ku a insulta un autoridat den su funcion.
Mes momento a trece e boto aden pa mas investigacion y a resulta cu e tripulante abordo no tawatin su papelnan valido. A base di esaki a transporta e persona pa Warda nos Costa. E capitan mester a bay na warda di polis San Nicolas pa interrogacion. Despues di e interrogacion e capitan a haya su pertenencianan bek y por a bay kas.


text:
Un historia sorprendente: E tragedia cu un homber inocente a pasa aden na Bolivia
Dia 25 di november di 2014, den un cas a ser asesina y kima Veronica Menacho Chilo, di 22 a├▒a. E suceso aki a...
Husticia chavista a nombra un vice fiscal nobo sin presencia di Fiscal General di...
Katherine Haringhton Padrón a wordo nombra pa Tribunal Supremo di Husticia como e vice-fiscal nobo di Venezuela. Den e acto di nombramento no tabata presente...
Tribunal militar a ordena encarcela 27 studiante na Venezuela
Un tribunal militar a ordena diamars pa mantene deteni 27 studiante Venezolano cu a wordo deteni na universidad di Maracay (norte) despues di protestanan...
Oposicion Venezolano a anuncia un proceso di consulta riba asamblea constituyente
Dialuna oposicion Venezolano a anuncia un consulta o plesbicito riba dia 16 di juli, pa cu henter pueblo di Venezuela por bay y dicidi...
Tiroteo na casino di Chile a laga dos morto
Diadomingo Osvaldo Campos, un ciudadano Chileno  a cuminsa un tiroteo na casino Monticello, cerca di capital di Chile,  Santiago. Den e  tiroteo el a...
Encuesta: Dicon hende Latino tin opinion malo di parlamentarionan
ÔÇt'51% di ciudadano di Latino America ta evalua malo e trabao di nan congresoÔÇŁ. Mas di 25 organisacion di sociedad civil ta impulsa, bao...
ONU a registra mas di 50 mil arma di FARC
Presidente di Colombia Juan Manuel Santos a informa cu tin  mas di 50.000 arma di candela,  cu a ser confisca o duna voluntariamente di...
Den 23 a├▒a lo tin mas hende grandi cu adolescente na Latino America
E Comision Economico pa America Latino y Caribe (CEPAL) a informa cu despues di diferente analisis, nan ta spera cu den 23 a├▒a y...
Analisando tur opcion pa aumenta presion riba Venezuela
Diahuebs ministro di asunto exterior di Spa├▒a Alfonso Dastis, despues di un reunion cu ministro di asunto exterior di Merca Rex Tillerson, a bisa...
Brasil a lansa su mayor operativo contra corupcion di polis den historia
Diahuebs polis di Brasil a cuminsa cu un  operacion,  pa detene mas di 200 agente y traficante cu ta supuestamente parti di un red...


text:
Internacional: Brazil ta moviendo den direccion di un eleccion alegre October venidero entre ex president Izquierdista Luiz Inacio Lula da Silva y president actual derecho Jair Bolsonaro, e divicion politico den e pais a sa di bira mortal despues cu un sostenedor di president Bolsonaro a keda acusa di a tira y mata Marcelo Arruda kende ta miembro di e partido trahador di Brazil izquierdista.
Loke tawata poni pa ta un ocasion di goso y alegria pa Marcelo Arruda kende tawata celebrando su di 50 cumpleaños cu un brinda cu un tema politico a bira den un forma liher un dia di tragedia despues cu un sostenedor di president derecho Jair Bolsonaro a logra drenta den e celebracion y a lansa disparonan contra su persona, prome cu sr.Arruda un polis a fayece el a sa di lansa disparonan back encontra di e atacador , e atacador mes ta den hospital recuperando di e disparo cu sr.Arruda a lansa contra di e.
Jorge Guaranio kende ta un miembro di seguridad di prizon y fiel sostenedor di presidente Bolsonaro a logra drenta den e celebracion rato nan prome hunto cu su señora y baby a bolbe back na e celebracion despues di 20 minuut pa lansa su atake contra sr. Arruda, yui di e victim a conta cu su tata a bisa sr. Guaranio pa bandona e brinda y pa por fabor laga e gosa di su brinda na pas y sr. Guaranio a sigui na saca un arma di candela y punta e riba sr. Arruda despues di basta rato sr. Guaranio a bolbe back y a cuminsa tira 3 bala a logra alcansa sr. Arruda y sr. Arruda a logra tira back di cual 5 bala a logra alcansa e atacador.
E partido di trahador di Brazil a bisa den un cuminicado cu e crimen ta resultado di e discurso di odio di Bolsonaro cual a encurasha su siguidornan , militia y terroristanan pa actua practicamente no responsabel. Den un discurso candidat, ex presidente y lider di partido trahador sr.Lula da Silva a extende su palabranan di condolencia na famia di sr.Arruda y a sigui bisando cu e atake tawata motiva pa discurso di odio promovi door di un president iresponsabel.
Sin referi na e accidente direct president Bolsonaro a tweet “sin importa e informacionnan cu a drenta mi kier republica e mensahe aki di mi di 2018 nos ta presindi di cualkier tipo di apoyo na personanan cu ta practica violencia contra oponentenan. mi ta pidi e tipo di personanan aki, pa consistencia, pa cambia di banda y apoya e izquierdistanan kende nan tin historia inengabel di episodionan di violencia” combersando cu su sostenedornan dialuna president Bolsonaro a bisa cu e atake aki tawata un problema entre 2 persona y a sigui na menciona e incidente di 2018 unda el a wordo hinca cu un cuchiu door di un afiliana e partido izquierdista durante campaña
Tension ta sigui subina Brazil prome cu elecion na October venidero un dia prome cu e tiroteo na un fiesta di campaña di Lula 2 obheto explosive a ser lansa den e publico, na un otro evento Lula da Silva por a wordo scucha ta gradici un diputado di estado unda e evento tawata kende a keda deteni pa atento di asesinato riba un persona cu a insulta Lula na un evento politico na 2018.
E presidente di e corte supremo di Brasil a adverti cu Brazil por experencia un incidente mas pio cu loke Merca a experencia 6 di januari den e capital Mericano, mas e campaña intesiva mas e precupacionnan pa e potencial pa crimen violenta intesiva specialmente for di sostenedor nan di Bolsonaro.


text:
Durante di e celebracion di graduadonan y entrega di e diploma 2023 na Barcadera Party Venue, directorado di Filomena College MAVO, director adhunto Joraine Oduber, a a haci entrega di un regalo special na e miho graduado di e scol di e aña aki. Mauro Geerman ta un studiante ehemplar cu a slaag cu N-Profiel cu entre otro dos 8 di cual un pa Scheikunde y otro pa Economie. Tambe p’e materianan Wiskunde y Natuurkunde e tin un 9.0 riba su lista. Directorado y personal a felicit’e y dese’e tur clase di exito den futuro.
1 comment
[…] Source link […]


text:
19 di maart ultimo, Prome Minister Evelyn Wever-Croes a ricibi un carta di sindicatonan relaciona cu e introduccion di e ley di “Prestatie Management Systeem”. E carta a wordo entrega pa sindicatonan SEPA, SPA, SADA, FTA y SIMAR na unda nan ta expresa nan preocupacionnan pa cu e ley aki y ta pidi Prome Minister pa revoca.
Prome Minister ta reacciona riba e carta aki, pidiendo e 5 sindicatonan, pa pone nan puntonan di precupacion riba papel, mescos cu sindicato TOPA a haci, pa asina Gobierno por evalua y trata e puntonan necesario. Basa riba e peticion di sindicato TOPA pa bin cu un comision tecnico, pa hunto por yega na un solucion, Gobierno a traha un decreto ministerial, na unda a invita tur sindicato pa apunta un representante pa asina por cuminsa cu e proceso aki mas pronto posibel.
Prome Minister un biaha mas ta extende un invitacion na e sindicatonan aki pa bin sinta na mesa pa asina hunto por delibera den e comision tecnico aki riba e puntonan di preocupacion pa asina yega na un solucion husto pa e empleadonan publico y comunidad en general.


text:
Tin diferente forma di spiritualidat krioyo popular ku ta eksistí banda di religionnan. E hende ta buska yudansa serka trahadónan spiritual (medium) ku por hasi kontakto ku sierto misterio pa buska aklarashon i solushon pa nan problema personal. Den mayoria di kaso ta trata di religion afro-kurasoleño ku nan ta praktiká skondí.
E formanan aki di venerashon ta mará na naturalesa i tin un relashon fuerte ku kultura di Afrika. Nan a eksistí for di tempu di sklabitut, pero komo ku tabata parti di kultura Afrikano, e práktikanan tabata prohibí.
Práktikanan spiritual
Na Kòrsou nos ta yama e práktikanan spiritual aki: brua, montamentu òf misterio. Na Kòrsou e práktikanan ritual aki a kuminsá for di temporada di indigeno. E pueblo indigeno tabata usa yerbanan pa kura hende i tambe pa kai den trans. Un gran parti di e práktikanan spiritual a yega aki ku Afrikanonan sklabisá. Despues di tempu a bini influenshanan di migrantenan for di Haiti, Repúblika Dominikana, kosta nort di Venezuela i Colombia. De Karibe bo ta topa diferente vershon di brua. Na Cuba “La Regla Lukumi” òf “Santeria” òf Palo Monte, Brasil tin macumba ku candomblé, Sürnam Winti, Haiti Vudu, Antia Ingles e yama Obeah. Na Guadeloupe y Martinique i esun Haitiano tin e nòmber di “Quimbois”.


text:
DEN HAAG – Defensor di Pueblo Nashonal ta haña supsidia pa hasi su trabou na Hulanda karibense tambe. Minister Ronald Plasterk (PvdA) di Asuntunan Interno i Relashonnan den Reino (BZK) ta pone 250 mil euro disponibel.
Plasterk ta skibi Tweede Kamen ku ta trata di un kontribushon insidental. E aña aki i otro aña lo duna Defensor di Pueblo un kuart mion.
Sintimento miksto
Serka Defensor di Pueblo a risibí e promesa ku sintimento miksto. “A primintí plaka, esei ta positivo. Pero 250 mil euro no ta yega i ademas e no ta struktural. Esei ta trese insiguridat i masha difilultat den planeamentu”, bosero Erna van Eerden ta laga sa.
Defensor di Pueblo a pidi un kontribushon anual di entre 350 i 400 mil euro. Ku e plaka aki Defensor di pueblo ker a hasi mas investigashon, tene kombersashonnan ku organisashonnan di gobièrnu i duna workshop.
Ora di konsulta
Ademas e organisashon dos be pa aña ke tene ora di konsulta riba e islanan. Lo anunsiá oranan di konsulta ku un kampaña den media. Van Eerden: “Mirando e distansha, i e echo ku aya hende ta trese nan problemanan dilanti ku boka, ta masha importante pa ta bon visibel na islanan BES. E ora ei ta importante pa anunsia bo yegada delantá den media lokal”
Banda di esaki Defensor di Pueblo ke profeshonalisá e tim mas aleu. “Ta otro tipo di trabou ku na Hulanda oropeo. Mester konstruí un tim eksperto i kontinuamente profeshonalisá den área di idioma, konosementu hurídiko i training di media.”
Reakshon
Defensor di Pueblo Reinier van Zutphen riba término korto lo reakshoná ku un karta pa minister Ronald Plasterk. E mandatario no tabata alkansabel pa komentario.
Outor Pieter Hofmann


text:
Ayera anochi un multidad a goza di e anochi di concierto di Island Take Over cu presentacion di varios artista local y internacional. E festival ta continua awe diasabra dia 3 di November na Renaissance Marina Hotel cu varios dj for di rond mundo, cu lo sa di pone un tremendo ambiente banda di Pool. For di 6 or di atardi e EFxPartai Beach Party ta cuminsa na Surfside. Entre ambos evento lo tin djnan manera Guy Gerber, Matthias Tanzmann, Guti Live, Serge Devant, Abril Love, Hanie. Vainc, Jean Perez, Diego Teran, Rafa Moros y mas. Ta trata di un elenco di dj internacional cu taya cu lo sa di crea un dia fenomenal pa e amantenan di bon musica.
Pa por atende e pool party e persona mester tin su VIP Aito Pass of a cumpra un mesa na e concierto. Tambe por paga $30 si no tin e banchinan aki. Pues di e forma aki ta duna mas oportunidad pa experiencia e pool party. E beach party awe na Surfside ta pa tur hende cu a cumpra un pass pa e festival pues for di General te cu VIP. For di bahada di solo e fiesta lo cuminsa na Surfside Beach ( Serca di Aeropuerto) y lo sigui te den oranan di anochi.
Diadomingo merdia lo start e evento pa clausura e Island Takeover Festival. Esaki lo ta pa 1 or di merdia tambe na Surfside Beach. Directamente for di New York un e djnan mas popular di e area lo ta na Aruba pa asina pone e beach sacudi. E no lo hacie su so, pero hunto cu diferente otro invitado y tambe dj nan local manera Dj Sky, Dj Kash, Renzo M, Big Rig, Chris Stick y Samil. Ta invita tur boto tambe pa ta parti di e evento aki. Pues e invitacion ta keda pa sigui cu e ambiente di Island Takeover awe diasabra cu dos evento y diadomingo cu e ultimo evento.


text:
WILLEMSTAD-11 di novèmber 2014 – Ofisina di Turismo di Kòrsou ku orguyo ta anunsiá ku Kòrsou lo ta anfitrion di Vakantiebeurs 2015. Ku e atenshon spesial aki riba Kòrsou, CTB ke probechá e okashon pa mustra biaheronan europeo dikon Kòrsou ta asina gusta i ku Kòrsou tin hopi mas di ofresé ku solamente solo, santu i laman. Tur esnan ku lo bishitá e feria di biahe lo keda impreshoná pa Kòrsou su stènt grandi i kolorido ku lo ta ubiká den e ‘Caribbean Village’. Lo hasi e máksimo esfuerso pa tur ku bishitá e stènt di Kòrsou risibí un eksperensia sin igual. Vakantiebeurs 2015 lo tuma lugá di 14 pa 18 di yanüari 2015 den Jaarsbeurs di Utrecht.
Ku partisipashon na Vakantiebeurs 2015 ta nifiká ku CTB lo habri aña nobo ku un promoshon grandi pa Kòrsou. Na komienso di aña semper tin hopi reservashon di biahe ta tuma lugá pa Kòrsou. Durante Vakantiebeurs 2015 lo pone énfasis riba e popularidat di Kòrsou komo destinashon i e kapasidat di buelo èkstra ku ta keda ofresé dor di aeroliñanan manera KLM i e Dreamliner di Arkefly.
Durante Vakantiebeurs 2015 CTB i e diferente partnernan lo amplia riba aspektonan ku ta ménos konosí di nos isla. Asina por hasi menshon ku lo dediká atenshon spesial na Kòrsou su kustumbernan kulinario kaminda lo duna tayer di kushinamentu na e stènt di Kòrsou. Kòrsou lo forma parti tambe di e ruta kulinario durante di e feria. Lo kombiná e presentashon di Kòrsou ku entretenementu, ofertanan spesial i ambiente kultural. E tema di Vakantiebeurs 2015 lo ta “Je zou zweren dat je er al was” (Lo bo por hura ku ya bo tabat’ei), bishitantenan di e feria lo haña un ñapa di tur loke e diferente destinashonnan presente tin pa ofresé. E strategia di CTB lo ta pa konvensé e turista di e produkto diversifiká ku Kòrsou ta ofresé, ku ta muchu mas ku solamente solo, santu i laman.


text:
Malesa di riñon ta wordo considera como un “silentkiller” y e tin un efecto grandi riba bo calidad di bida. Pero tin manera facil pa reduci e riesgo pa desaroya malesa di riñon.
1. Keda fit y activo
Ora bo ta fit bo ta reduci bo presion y asina reduci e riesgo di haya malesa di riñon.
2. Controla bo nivel di sucu regularmente
Mas o menos mita di e personanan cu tin diabetes ta haya daño na nan riñon. P’esey ta importante pa tur hende cu tin diabetes check nan funcion di riñon regularmente (1 biaha pa aña). Por preveni daño na riñon pa motibo di diabetes si detect’e trempan. Ta importante pa controla bo sucu den sanger (3-4 biaha pa aña).
3. Controla bo presion
Hopi hende sa cu door di presion halto bo por haya stroke of ataca di curason. Poco hende sa cu presion halto ta e causante principal di daño na riñon. E nivel normal di presion ta 120/80. Entre e nivel ey y 139/89 bo ta wordo considera pre hipertensivo y bo mester adapta bo sistema di biba y come. Un presion di 140/90 y mas halto mester wordo controla regularmente y controla cu bo dokter di cas. Presion halto ta causa daño na bo riñon mas lihe ora cu tin mas factor ta hunga un rol manera diabetes, colesterol halto y malesa di curason y adernan.
4. Come saludabel y mantene un peso adecuado
Esaki ta yuda preveni diabetes, malesa di curason y otro malesa asocia cu malesa di riñon. Reduci consumo di salo. 5-6 gram di salo pa dia ta loke ta wordo recomenda. Esaki ta un telep. Pa baha consumo di salo trata di come menos cuminda procesa, esta di bleki, boter of paki y menos cuminda di restaurant. No agrega salo na bo cuminda. Ta mas facil pa controla bo consumo di salo si bo mes prepara bo cuminda na cas cu ingrediente fresco.
5. Bebe suficiente awa (6-8 glas)
Bebe 8 glas di awa of likido sin caloria pa yuda e riñonnan deshaci di salo, urea y otro materia toxico for di nos curpa y asina baha e riesgo di haya malesa di riñon segun investigacion haci na Canada y Australia. Tambe bebe agresivamente 6-8 glas (2 liter) di awa den un shot no ta recomenda, esaki tin su consecuencianan negativo. Ta bon pa gradualmente aumenta e glasnan di awa cu bo ta bebe te yega 6-8 glas (2 liter) pa dia. Naturalmente mester tene na consideracion cu e cantidad di awa cu un hende mester bebe no ta pa tur hende mesun cos. Tene cuenta cu bo sexo, tipo di ehercicio, clima, condicion di salud, dunamento di pecho etc. Si den pasado dokter a constata un piedra den bo riñon ta recomendabel pa bebe entre 8 pa 12 glas (2–3 liter) di awa pa dia pa evita formacion di piedra.
6. No huma
Humamento ta baha e fluho di sanger pa bo riñonnan. E riñonnan no por funciona optimal ora nan haya menos sanger. Humamento ta subi e riesgo pa cancer di riñon cu 50%.
7. No uza remedi cu regularidad cu bo ta cumpra na botica sin recept
Remedi no-esteroide anti-inflamatorio ta conoci pa causa daño na riñon si bo uz’e regularmente (por ehempel advil, ibuprofen). E remedinan aki probablemente no ta forma un gran peliger si bo riñonnan ta den bon salud y si bo ta uz’e solamente den caso di emergencia. Ora cu ta trata di dolor cronico ta bon pa bo trat’e hunto cu bo dokter.
8. Laga controla funcion di bo riñon si bo tin un of mas di e factornan di riesgo halto:
- diabetes
- presion halto
- obesidad
- un di bo miembro di famia tin malesa di riñon


text:
Mirando cu temporada di horcan ta acercando, Burreau Rampenbestrijding Aruba (BRA) ta anuncia pronostico pa loke ta temporada di horcan 2023. BRA ta indica di por spera 12 pa 17 tormenta den e zona di Atlantico cu posibilidad di entre 5 pa 9 horcan. Di e cantidad aki ta premira un posibilidad di 1 pa 4 horcan cu lo ta den e categoria di 3-5.
E nombernan di e horcannan pa temporada 2023 ta Ariene, Bret, Cindy, Don, Emily, Franklin, Gert, Harold, Idalia, Jose, Katia, Lee, Margit, Nigel, Ophelia, Phillipe, Rina, Sean, Tammy, Vince y Whitney.
BRA ta pidi comunidad di Aruba pa sea alerta durante e temporada aki y cuminsa prepara trempan. Pa mas informacion por subi e pagina di Facebook di Bureau Rampenbestrijding Aruba.


text:
ORANJESTAD (AAN): Tabata den oranan di atardi, cu e diez candidata nobo pa e certamen di Miss Youth Aruba 2023 a wordo presenta na publico.
E anochi aki, maestronan di ceremonia Alexia Chin y Jahe Bikker a saluda publico y a introduci e candidatanan.
Manera ta conoci, Alexia Chin ta ex Miss Youth Aruba 2019 y Reina Internacional de Los Mares y del Turismo 2021. Jahe Bikker ta miembro di comishon y tambe e dance instructor di Miss Youth Aruba. E candidatanan ta como lo siguiente:
#1 Mary-Jane Kransen, Miss Youth Brazil by Rosa Cespedes Makeup Hair. Tambe a gana e anochi ey Miss Glamour y Miss Integral.
#2 Kellen Venero, Miss Youth San Nicolas by P'thierre Beauty Makeup. Tambe a gana e anochi ey Miss Actitud y Miss Confiansa.
#3 Valentina Romero, Miss Youth Santa Cruz by Mirrors Beauty Academy.
#4 Keylie-Anne Eckmeyer, Miss Youth Noord by K'Lan Beauty Solutions. Tambe a gana e anochi ey Miss Sonrisa.
#5 Evellene Rivero, Miss Youth Savaneta by MK Glam.
#6 Amelia Elskamp, Miss Youth Oranjestad by P'thierre Beauty Makeup.
#7 Ivangeline Matos, Miss Youth Pos Chiquito by Obsession Nails. Tambe a gana e anochi ey Miss Autentica.
#8 Laurien Reyes, Miss Youth Tanki Leendert by P'thierre Beauty Makeup.
#9 Nairobi Richardson, Miss Youth Dakota by Hair Factory Salon & Spa.
#10 Joselien Tromp, Miss Youth Paradera by Hair Beauty Extravaganza. Tambe a gana e anochi ey Miss Carisma y Miss Personalidad.
Den un entrevista cu e organizador Robin Croes Ponson, el a mustra di ta satisfecho cu nan tin 10 candidata cu super potencial. Tur tin beyeza y inteligencia y cu bon preparadornan, nan tras.
El a mustra cu nan a haya hopi candidata, pues e acogida tabata grandi door cu e aña aki nan a bin cu hopi cambio. Un mas grandi ta tur lo desfila e anochi final e mesun shimis den diferente color. Diseña pa nos Designer Arubano Internacional biba na Puerto Rico - Jairo Erasmus kende ya caba a forma parti di New York Fashion Week y tambe Los Angeles Fashion Week.
Robin Croes Ponson a keda contento cu e reaccion tambe, aparte di tin 10 candidata, di e anochi di instalacion tabata hopi bon. E anochi a cana vlot y tur cos bunita hinca den otro. Candidata nan a balia cu coreografia di Jahe Bikker, nan dress tabata den man di Verena Lian y e barbie numbers nan di Cositas by Jen y decora pa comishon.
DIARIO a compronde cu e siguiente evento grandi y uno nobo lo bira Swimwear Glam Fantasy, aki candidata hunto cu nan preparador lo mester haci un fantasia di bikini cu tema Aruba. Ta premira di bira un anochi grandi, dia 24 di Juni venidero.
Despues di esey, lo tin evento di Miss Elegancia/Press y Best Hairdo Competition cu lo bira 22 di Juli den House of Mosaic, aki candidatanan lo desfila trahenan di D’Shop y nan gala tambe di D’Shop, y esey ta priminti di bira un evento grandi yena di glamour y elegancia. Durante esey lo saca Miss Elegancia Miss Press y Miss Best Hairdo cu e preparador nan lo competi p’e.
https://diario.aw/categories/noticia/general/candidatanan-pa-miss-youth-aruba-2023-a-wordo-presenta#sigProId03b216adfb


text:
WILLEMSTAD – Kòrsou a haña un kompania di aviashon nobo: AVA Curaçao BV. E kompania di aviashon aki for di yüni mester bula riba dies diferente destinashon.
Si tur papel i pèrmit drenta na tempu, AVA Curaçao BV – un parti di AVA Airways na Jamaica – ta spera, promé ku Kampeonato Mundial di futbòl na Brazil, di por ofresé buelo direkto pa Rio de Janeiro, Fortaleza, Sao Paulo i Brasilia.
Presidente di AVA Curaçao BV Giovanni Atalita na palabra.
Idea
Ademas e kompania di aviashon ku kuater avion – Airbus 319 i 320 – ke bai ehekutá buelo direkto pa New York, Fort Lauderdale i Atlanta na Estádos Unídos, pa Jamaica, Haiti, Venezuela, Honduras i Sint Maarten. E otro destinashonnan chairman Olivier Arrindell di AVA Airways ta tene sekreto ainda pa no duna otro kompania lokal idea, asina el a bisa.
Si ta realista ku e kompania lo bula denter di sinku luna Arrindell no sa. “No lo bai purba, no ta imposibel. E plan a surgi tres aña pasá ora ku mi a bishitá tur pais na Merka Sentral i Suramérika. Tin konekshon sí di nort pa sùit pero no di ost pa wèst. Ta Korsou mester sirbi komo hub pa nos por ofresé e buelonan aki.”
Arrindell, yu di un tata yu di Kòrsou pero lantá na Haiti, añanan largu a traha komo consultant na un kompania di aviashon. “Pero si nan no sigui bo konseho ta bo mes mester hasié. Nos a investigá merkado tres aña largu, awor ta e momento pa bini ku AVA.”
Intrankilidat polítiko
Huntu ku presidente di AVA Airways, Roger Williams, Arrindell a bini Kòrsou riba petishon di Giovanni Atalita. “Mirando e intrankilidat polítiko nos a kere ku Kòrsou no ta kla ainda pa e plan aki, pero despues di nos bishita nos tin konfiansa. Kòrsou ta hasi tur loke ta posibel pa bai bèk na e promé kategoria di Federal Aviation Authority (FAA).”
Williams tin bon opinion di e isla karibense. “Geográfikamente, kulturalmente i polítikamente Kòrsou ta un lugá úniko pa organisá e ret aki den área karibense i Merka Latino. Último tres aña nos a hasi estudio ekstenso den e region a base di kua nos a skibi un businessplan, adaptá na nesesidatnan di e region.”
Buraku
Arrindell ta bisa ku nan no ta bai bula den e buraku ku un di e kompetidónan lokal. DAE, a laga atras despues ku nan a bai fayit. “Tin lugá pa sinku te seis kompania na Kòrsou. Nos a siña sí di DAE ku nos mester a drecha nos businessplan ainda. Pueblo ke servisio pa e plaka ku nan ta paga, i nos ta bai ofresé nan esaki. “AVA no ke kompetí ku e otro kompania di aviashon lokal Insel Air, Arrindell ta bisa. “Ta un kompania fenomenal ku nos no ke bringa; nos ke koperá ku nan.”
Ainda un kombersashon ku Insel Air no a tuma lugá. Sí a bishitá minister di Desaroyo Ekonómiko Stanley Palm i tabatin un enkuentro ku Kòrsou su Outoridat di Aviashon Sivil. Mas lat e siman aki a planeá un deliberashon ku minister di Tráfiko, Transpòrt i Planifikashon Espasial, Earl Balborda.
Palm a bisa ku e no tin un opinion ainda tokante e kompania di aviashon nobo, pasobra e ke investigá e kompania mas aleu. “Awé meinta m’a haña un presentashon di AVA. Ademas nan a entregá nan business plan na Curaçao Tourist Board (CTB), nos lo studia esei tambe.”
Outor: Anneke Polak


text:
ORANJESTAD – “Hunto cu un edificio renoba, tambe nos ta haya un fe renoba y un proposito renoba,” esey tabata parti di e palabranan cu Prome Minister Mike Eman a dirigi na e congregacion di Seventh Day Adventist Church na San Nicolas. Diabierna anochi, lider di Pais Aruba tabata invitado di honor pa corta cinta y asina declara e edificio di e iglesia oficialmente habri, despues di e proceso di renobacion cu a caba di culmina.
E ceremonia a conta cu presencia di figuranan grandi di religion na Aruba y den nos region, manera Pastor Shurman Kook President di e Dutch Caribbean Union y Pastor Israel Leito President di Interamerican Division kendenan tambe a corta cinta hunto cu Prome Minister. Parlamentarionan Lorna Varlack, Chris Dammers y tambe Marlon Sneek a asisti na e celebracion.
“Mi ta spera cu ora nos bini hunto aki y despues bay cas awenochi, cu e spirito di renovacion den e Seventh Day Adventist Church tambe lo laga un sinti renoba di compromiso pa cu nos prohimo,” asina Premier Eman a bisa na e congregacion como parti di e bon bini oficial na e Iglesia renoba. Eman: “Nos ta mes bon como comunidad, cu ta nos relacion cu otro. Tin un dicho ta bisa cu un hende ta bira hende solamente dor di e relacion cu e tin cu otro.” Den e relacion ey no por mustra amor y afecto, nos por mustra tristeza den temponan dificil of nos por mustra entusiasmo cu e éxito di nos amigo, bisiña y famianan, segun Eman.
Finalmente, Minister President Mike Eman a gradici liderazgo y miembronan di e Seventh Day Adventist Church cu ta existi na Aruba desde 1930 ora cu a cuminsa bini hunto den Village, y pa 1955 a bira asina grandi, cu a inaugura nan edificio den Dr. Schaepmanstraat. “E iglesia a haci asina hopi pa e comunidad Arubiano. Nan a trece luz den asina hopi curazon y duna speransa na hopi otro. A duna un man den momentonan di desesperacion, tristeza y necesidad, hayando akinan e consuelo y motivacion pa continua cu nan bida y afronta futuro.”


text:
Den cuadro cu casonan manera esun di Shady por ehempel cu mester colecta placa pa e hoben haya tratamento medico na Hulanda, hopi biaha e caminda ta bira hopi mas largo pa casonan asina. AZV ta evaluando pa esakinan cana mas lihe y mas miho, segun vocero Solange Tchong.
Door cu nos ta un isla, semper nos ta keda limita na cierto cosnan, nos sector medico tog tin su limitacion y otro banda tin e ley di AZV cual mester keda mara na kico esaki ta describi. Cu ta di acuerdo of no di e contenido, e ta keda un hecho por ehempel cu aworaki mes tin cierto tratamento cu no ta cay den e pakete.
Por ehempel transplante di organo, esaki no ta den e pakete mes, cu excepcion di transplante di riñon. Loke ta pasa ta cu automaticamente cierto peticionnan mester wordo nenga a base di e pakete mes. Di otro banda tambe, e casonan aki semper ta mantene AZV skerpi pa wak pa futuro. “Pasobra bo kier resolve e casonan aki di un manera of otro, pero e no ta facil,” segun sra. Tchong. Tin casonan unda berdad bo ta haya cu bo tin cu haci un excepcion te ora bin un solucion mas structura.
Pero nan ta casonan hopi excepcional cual mayoria di biaha ta limita na dos te maximo tres caso pa aña na unda bo por haya bo cu un decision excepcional, pero masha poco esaki ta resulta.
Manera cu un peticion drenta AZV, nan ta evalua kico ta e meta, cual mester ta sea pa recobra salud bek, of sea cu ta bay haci test of operacion, of preparacion di e persona cu ta den un fase hopi leu di e malesa. Loke ta wordo considera ta kico ta e miho pa e calidad di bida di e pashent, esey ta hopi biaha loke gruponan di medico ta bay haci. Dus bo ta bay wak cu bo kier duna e pashent hasta durante ultimo fase di e pashent su bida, pa haya miho calidad di cuido cu por. Otro cos cu ta wordo evalua ta pa bay exterior y bin bek pa sigui cu cuido na Aruba. Algo diferente ta por ehempel si bo mes ta tuma decision cu bo kier bay emigra den exterior, esey tambe tin pashent cu a yega di vocifera anto mester evalua detayadamente. Tin pashent unda pashent unda specialista ta haci peticion pa tratamento cu mester saca nan afo, y tin pashent cu ta haci peticion pa tratamento cu eigenlijk bo tin cu haya pa mas largo.
E ora mester evalua si AZV mester ta responsabel pa un hende bay biba den exterior, keda añas eynan, di cual e ley no ta traha pa esey.
Dus tin pashent cu di nan propio iniciativa ta opta por ehempel pa bay biba den exterior, kisas nan a hasta haya e recomendacion aki, anto esaki ta bira henter un otro proceso pasobra ta papia di emigracion y un otro situacion unda e pashent of su famia mester evalua si kier haci e paso ey, y bao di cua condicionnan. “E ora mester puntra si AZV por tin un rol di esey, anto e ta masha limita,” segun sra. Tchong.
Registra na AZV App
Awor ta yegando na 38 mil asegurado cu ta haciendo uzo di AZV app. Ta keda un invitacion di AZV pa tur asegurado si bo tin un smartphone, haci uzo di e app y registra pa motibo cu esaki lo bira e medio di comunicacion cu AZV. E app aki tin un funcionalidad unda por manda notificacion, y persona cu activa esaki por haya diferente cos manera entre otro comunicadonan di prensa, pero tambe informacion directo pa e pashent mes. Cu esaki por ehempel por manda corda un asegurado cua ta e periodo di cambio di botica, pero tambe por manda corda cu polisa di AZV ta bay caduca pa bay renoba esaki, vooral pa esnan cu ta riba permiso esaki ta hopi importante.
Pa loke ta 2021, AZV ta preparando y manera conoci, e scenario di finansas ta uno cu lo bira hopi reto mirando cu ainda ta mara na mesun instruccionnan di Hulanda. Ainda tin peticion di 5 miyon cu mester corta, y den 2021 ta bay tin cambio sigur di reforma riba diferente area y sigur den sector di cuido y salud. Pa e banda ey AZV pronto lo saca mas informacion di kico lo ta e retonan pa 2021 pa sigui tog den bon marcha, garantisando e cuido pa e aseguradonan, pero tog teniendo cuenta cu tur di loke a resulta di e crisis cu nos ta aden ainda.


text:
Maria Liberia-Peters
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Maria Liberia-Peters (☆ 20 di mei 1941 na Willemstad) tabata un eks-polítiko antiano di PNP. E tabata promé minister di Antias Hulandes di 1984 te 1986 i di 1988 te 1988 i e promé muhé den Reino Hulandes pa sinta largu den e funshon di promé minister. Previamente e tabata minister di Asuntunan Ekonómiko di Antias Hulandes di 1982 pa 1983. E tabata miembro di Parlamento di Antias Hulandes brevemente na 1982 i di 1986 te 1988. Na 2023 el a wòrdu nombrá minister di estado di Kòrsou.[1]
Biografia Editá
Maria Peters a nase na Willemstad, Kòrsou. Su tata, James Louis Peters, tabata prosedente di Sint Maarten i su mama Mabel Albertina Hassell, tabata di Saba.[2] El a studia pa maestro di skol na Hulanda, na siudat di Emmen. Mas despues el a kasa ku Niels Liberia i huntu nan a adopta dos yu.
Su entrada den polítika tabata kasualidat. Banda di su trabou real komo maestro e tabata enbolbí ku asuntunan hubenil. E tabata di opinion ku e úniko manera pa realisa kambionan esensial tabata pa drenta arena polítiko.
Liberia-Peters ta miembro di e Konseho di Lider Mundial Femenino (Council of Women World Leaders), un ret global pa asuntunan di hende muhé konstituí pa (eks)-presidente i (eks)-promé ministernan feminino.
Distinshon Editá
- Hulanda: Gran ofisial den Orden di Oranje-Nassau
- Colombia: Gran Krus den Orden di Boyacá
- Venezuela: Gran ofisial den Orden di Sol de Carabobo (1993)
- Venezuela: Gran Cordón den Orden di e Libertador
- Dia 12 di yanüari 2023 Liberia-Peters a risibí e título "doktor honoris causa" di UoC pa su empeño inkansable komo polítiko pa pais Kòrsou.[3]